text:
رشید نازکی سنز نظم "صدا”
رشید نازکی سنز نظم صدا چھیہ شوکت صوفی ین صدا بند کرمژ۔
جلہِ ہندۍ دندہ پھلۍ، اختر محی الدین
اختر محی الدین سند افساانہ جلہِ ہندۍ دندہ پھلۍ چھہ شوکت صوفی ین آواز بند کورمت۔
وژن: حیرتھ، حیرتھ ناکھ
حیرتھ، حیرتھ ناکھ چھہ نسیم شفایی سند تازہ وژن۔ یہ چھیہ تقریبا کنی شاعر یۅس وژنچ روایت تازہ حیسیت سان زندہ تھٲوتھ چھیہ۔
غزل – کر ژہ حبسِ دم
رخسانہ جبین ژھۅپہِ ہنز کرامتھا تہِ وچھکھ کر ژہ حبسِ دم بدلے سماعتھا تہِ وچھکھ کر ژہ حبسِ دم یۆدوے ژیہ کتھ کھییتھ نہ وناں گوکھ اورہ کُے بییہ اکھ قیامتھا تہِ […]
کاشرِ ادبک داستان ۔۔ اند
شفیع شوق، ناجی منور کٲشرِ ادبک داستان چھِہ اسۍ یمہِ آزردہ کرونہِ بیانہ سیتۍ اند کران زِ کٲشر ادب چھہ وۅنۍ ٲخری شہہ ہیوان. امیک موجودہ حال وچھِتھ چھہ باسان زِ ادبچ […]
بے قراری (افسانہ) – شکیل الرحمن
شکیل الرحمان گاڑِ کھسانے ترٲو تمۍسیٹہِ موجب سٲرۍسے نظر۔ اکھ سیٹ خالی وُچھتھ پوٚک تیز پہن یہ زٲنتھ خبر بییہ کانہہ ما بیہیہ اتھ سیٹس۔ سہ اوس نہ جوانے اوت بلکہ عاشق […]
کامل نین ترین شعرن ہند اکتشافی تجزیہ
حامدی کاشمیری صنف غزل یا امہ کس کُنہِ تہِ شعرس تنقیدی سام ہینک یُس روایتی طریقہ رودمت چھہ، سہ چھہ یۅہے زِ یا تہ امیک لفظہ معنی یا امیک کلہم معنی، خیال، […]


c: text/html

text:
"بٲتن الگ الگ تاریخ آسن چھہ نہ ضروری تکیازِ شاعری چھیہ نہ تاریخواری مطابق
مۅلۅن سپدان۔ وۅنۍ گوو فروعی معاملہ ؤنراونس چھہِ کم کاسہِ مدد کران۔”
— امین کامل، سرنامہ ‘یم میانۍ سۅخن’
"شاعری چھیہ دورن منز لیکھنہ یوان، دۅہن تہ ؤرین منز نہ۔ مگر یہ تہِ گژھہِ
یاد تھاوُن زِ داہ ؤری تہِ ہیکہِ اکھ دور ٲستھ، خاص کر تیزی سان
بدلونس وقتس منز۔”
— منیب الرحمن
شفیع شوقن لیوکھ کاشرِ ادبک تواریخ یُس اکھ بوڈ کارنامہ چھہ۔ میہ چھہ امیک گۅڈنیک ایڈیشن وچھمت یتھ منز واریاہ خٲمیہ آسہ۔ تنہ پیٹھہ آے اتھ زہ تریہ ایڈیشن تہ میہ چھیہ وۅمید گۅڈنکہ ایڈیشن چہ ساریۍ حٲمیہ آسن درو سپزمژہ تکیازِ شوقس ٲس پانہ تمن خٲمین پیٹھ نظر۔ امہ تواریخ علاوہ چھیہ ضرورت زِ کاشرِ ادبہ کس جدید دورس پیٹھ، یُس 1960 پیٹھہ 1980 تام جاری رود، ییہ تواریخی کٲم کرنہ۔ یہ کٲم گوژھ یونیورسٹی ہند کانہہ طالب علم انجام دین۔ یہ ہیکہِ پی ایچ ڈی یک تہِ موضوع بٔنتھ۔
کمۍ کیا لیوکھ تہ کر لیوکھ، پتھ کُن لیکھۍ متین چیزن کر تہ کٲژا تبدیلی آیہ کرنہ یمن کتھن پیٹھ گوژھ تحقیق سپدن۔ ادبچ روایت چھیہ نہ ٹی ایس ایلیٹ، جیرالڈ مینلی ہاپکنز سنزہ کتھہ چکاونہ سیتۍ قایم گژھان، نہ چھیہ سۅ خالص کتابہ چھپاونہ سیتۍ قایم گژھان یوت تام نہ اتھ تمام کارکردگی اندۍ اندۍ اکھ ادبی کلچر کھڑا گژھہ،ِ یوت تام نہ یمن چیزن پیٹھ کتھ گژھہِ۔ کتھ چھہ نہ مطلب صرف تجزیہ تہ تنقیدی مضمون بلکہ لیکھن والین، تہنزِ زندگی، تہنزن کتابن، تہندس کلامس متعلق پریتھ کونہ کتھ سپدِِ۔
سانین بزرگ ادیبن چھہِ ہمیشہ پننین چیزن غلط سنہ تلہ کنہِ دینک عادت اوسمت۔ کلیات مہجورس منز چھہ واریاہن چیز ن غلط سنہ دِتھ، دینا ناتھ نادم سنزِ کتابہِ منز چھہ واریاہن چیزن ٲنی مٲنی سنہ دِتھ۔ تس چھہ نہ یہِ تہ یاد روزان زِ امہ برونہہ ہے میہ اتھۍ چیزس اکھ سنہ دیت، از کتھہ پاٹھۍ دمس بیاکھ سنہ۔ رحمن راہی یس اوس عادت یہ زِ سہ یُس تہ چیز کنہِ رسالس سوزان اوس تتھ اوس شیہ ؤری، داہ ؤری پرون سنہ تلہ کنہِ دتھ تھاوان۔ زن اوس سہ پنن کلام دہن ؤرین پتھ تھٲوتھ پرانہِ شرابکۍ پاٹھۍ مارکس منز کڈان۔ یہ اوس سہ اکھ سوچتھ سمجتھ گپلہ کران۔ امین کامل، مظفر عازم ہوین شاعرن اوس نہ یہ مسلے تکیازِ یم ٲسۍ سیتی کتابہ چھپاوان۔ کاملن چھپاوِ 1972 تام ژور شعرہ سۅمبرنہ، مظفر عازمن تہ چھپاوِ 1974 تام زہ سۅمبرنہ، مگر باقی شاعر رودۍ کلامہ پتھ کن تھاوان۔ وجہ اوس صاف یتھ پیٹھ بییہ کنہِ ساعتہ کتھ گژھہِ۔
نادم، فراق تہ راہی رودۍ گوش دوان حالانکہ کلچرل اکاڈمی ٲس یہند کلام چھپاونہ خاطرہ ہمیشہ تیار۔ ٲخرس پیٹھ نیہ یمو کنی کتابا چھپٲوتھ، یمن منز چیزن سنہ سیتۍ سیتۍ لیکھکھ چھہِ، یم اکثر غلط چھہِ۔ یہند یہ وطیرہ وچھتھ ژٔٹ کاملن سلی کتھ۔ تمۍ چھپٲو نہ 1972 پتہ کانہہ کتاب بلکہ سپد سہ 1980 پتہ کاشرِ ادبی ماحول تہ کشیرِ ہندِ ماحولہ نش یوت بدظۅن زِ تمۍ کور شاعری ہند کارخانے بند۔ صرف لیچھن تم خاص نظمہ مثلا تٲے نامہ، حمد تہ لڈی شاہ بیترِ یمن منز تمۍ دراصل اتھ صورت حالس پیٹھ افسوس ظاہر کورمت چھہ۔ اکہ قسمکۍ مرثی۔ ییلہ کامل 2001 منز امریکہ کس چکرس پیٹھ آو اتی نیو میہ تسند سورے کلام تہ کورم جمع کتابہ ہندس صورتس منز۔ نیب رسالہ منزہ تہِ کوڈم قصیدہ تہ باقی نظمہ یم 1972 برونہہ چھپیمتۍ ٲسۍ مگر کاملس اوس نہ کنہِ کتابہ منز شامل کرنک موقعہ میولمت۔ امۍ سنزِ عدم دلچسپی کنۍ لگۍ اتھ کتابہ چھپاونس پانژھ شیہ ؤری۔ تہِ ٲس نہ تس وۅنۍ یہ کلام چھپاونس منز دلچسپی۔
کامل چھہ کاشر ادب رسالس 1967 منز پنن تازہ غزل بحثہ خاطرہ سوزان:
بہار پوک نہ اگر چانہِ ترایہ گرایہ میہ کیا
گلالہ داغ جگر ہیتھ چھہ جایہ جایہ میہ کیا
راہی تہِ چھہ غزل سوزان تہ اتھ تلہ کنہِ لیکھان 1958۔ دہہِ وہرۍ پرون یہ غزل چھپاونک کیا مقصد چھہ اوسمت؟ دہن ؤرین اوس نا امۍ کانہہ نوو غزل وونمت؟ کنہِ یہ اوس تیتھ زبردست غزل یس نہ اگر چھپہِ ہے تہ نقصان گژھہِ ہے۔ وچھو غزل کیا اوس یُس دہہ وہرۍ چھپاون ضروری اوس:
بلۍ تہِ نو آو یہ رنگ حسن خیالس یارو
داغ تھاواں ہا وچھم سونت گلالس یارو
اگر یہ غزل پزۍ پاٹھۍ 1958 ہک اوس۔ راہی سند یہ 1967 منز چھپاوُن چھیہ مندچھ۔ 1967 منز اوس کاشرس منز تہِ دۅہ کتہِ کور ووتمت۔
کامل چھہ سوزان اتھۍ رسالس 1976 منز پننۍ زہ غزل:
سمے صدا چھہ ژہاں سنگرن جگر کس پتھ
گگن ہوا چھہ تلاں تارکن مژر کس پتھ
تہ
لکھ چھہِ پھیراں عجیب باوتھ ہیتھ
معنہ روستے حسیں عبارتھ ہیتھ
راہی تہ چھہ پننۍ نطم "آورن” سوزان ، تلہ کنہِ چھس تاریخ لیکھان 1970۔ شیہ وری پتھ۔
راہی یس کیازِ پننین چیزن تلہ کنہِ تاریخ لیکھنک ضرورت پیوان؟ دویم کتھ سہ کیازِ ہمیشہ شیہ ؤری، داہ ؤری پرون کلام چھپاونہ خاطرہ سوزان؟
یم چھیہ سوچنس لایق کتھہ۔ تۅہہ نش ما کٲنسہِ جواب؟

robotstxt: allowed

filter: keep


text:
کلیات مہجورس منز چھہ گوڈنیک بٲتھ یہ:
ونتہ ویسۍ یے بے وفایی شیوہ دلدار چھا
نازنینن مہ جبینن قتلہ غارت کار چھا
اتھ غزلس چھہِ 9 شعر دتھ۔ گوڈنی امہ کین کینژن مصرعن ہنز تصحیح۔ اکھ مصرعہ چھہ یتھہ پاٹھۍ دتھ:
سینہ سوزن عاشقن دل شیہلن یامتھ وچھن
یہ مصرعہ چھہ وزنہ نش ڈلان تکیاز لفظ چھہ شیہلہ ہن بدلہ شیہلن دنہ آمت۔ اصل لفظ چھہ شیہلہ ہن، شاید چھہ مرتبن اتھ گرامر عیجب باسیوومت لہذا چھہس شیہلن کورمت حالانکہ شیہلہ ہن چھہ گرامر کہ لحاطہ صحیح۔
مقطعہس چھہ گوڈنیک مصرعہ یتھہ پاٹھۍ دتھ:
زاگ ہیتھ برتل غزل وقتن برس الہ الہ کران
غزل وقتس چھہ یتھہ پاٹھۍ نوٹ دنہ آمت:
غزل وقت = گجر کا وقت (ہندی)
صحیح چھہ، مگر غزل وقت چھہ نہ غ سیتی یہ چھہ گ سیتی گزل وقتن ۔۔۔
عبدالاحد آزاد چھہ "برتل” لفظن نش "ہرشب” دوان۔ خبر سے ما چھہ صحیح۔ مہجورن ما آسہن برتل لفظ بدلاوۍ متۍ۔ ہرشب سیتۍ چھہ بر تل تہ برس الہ الک تکرار دور گژھان۔
بدل کتھن کن:
پیر محی الدین مسکین سند اکھ بٲتھ چھہ یتھہ پاٹھۍ:
ونتہ ہے ویسۍ عشقہ سوزس کن تھٔوتھ دلدار چھا
تن میہ زاجم عشقہ نارن مارہ موت بے عار چھا
تندرنۍ ریہہ چھم میہ سینس حال اندرم باوہ کس
بوزنس کانہہ درد مندا مشفق غم خوار چھا
(کیہہ تام) بے چارہ مسکین پیوو وستھ در کوے دوست
بستہ چھا دیوانہ چھا یا طالب دیدار چھا
عبدالاحد آزاد چھہ مسکین سند سنہ وفات 1947 برونہہ ترہہ پنژترہ وری دوان۔ لہذا چھہ مسکین سند غزل گوڈہ آمت۔ مہجورن چھہامی سندۍ سے غزلس پیٹھ پنن غزل وونمت۔ ناجی منور چھہ ونان ز مسکین سنزِ قبرہ پیٹھ چھہ 15 شعبان 1340 ھ لیکھتھ۔ امہ حسابہ چھہ مسکین سنز وفات 1922 واتان۔
امہ ردیف قافیچ چھیہ حقانی سنز تہ اکھ غزل۔ کٲنسہ اگر میلہِ، تمچ ریفرنس دی تو۔
مہجور سندس غزلس چھہ کلیاتس منز مہجور صابنہِ اتھہ یاداش ناوہ نوٹ دتھ۔ یس امہ غزلک تاریخ 1915 ہاوان چھہ۔ حالانکہ امیک تاریخ گژھہ 1918 آسن۔ تکیاز ناجی تہ شوق چھہ کاشر ادبک تواریخس منز امیک تاریخ 1918 دوان۔
پروفیسر پشپ تہِ چھہ 1918 ونان۔ بقول پشپ تمو اوس یہ سنہ پانہ مہجور سنزِ بیاضہ پیٹھہ تلمت۔ تم چھہِ ونان زِ یہ چھہ کنہِ مصلحژ کنۍ ڈانہ آمت۔
امین کامل تہِ چھہ ونان زِ تمن چھہ مہجورن امیک سنہ بکرمی 1974 وونمت، یس 1918 بنان چھہ۔ (کونگ پوش اپریل 1952)
عجیب کتھ چھیہ زِ کلیات مہجورس منزے چھہ امہ بٲتک سنہ بییس جایہ (صفحہ 19) 1927 دنہ آمت۔ سہ چھہ غلط۔
اسے پسند کریں:
پسند کریں لوڈ کیا جا رہا ہے۔۔۔


text:
ulv
ڈینی[اؠڈِٹ]
لَفظہٕ آگُر[اؠڈِٹ]
پرٛون سِکینڈِنیوی پؠٹھٕ آمُت :úlfr < اَوَلی جَرمَن *wulfaz < اَوَلی ہِند یوٗرَپی *wĺ̥kʷos
ناوُت[اؠڈِٹ]
ulv ع
سُویٖڈنی[اؠڈِٹ]
لَفظہٕ آگُر[اؠڈِٹ]
پرٛون سُویٖڈنی پؠٹھٕ آمُت :ulver < پرٛون سِکینڈِنیوی úlfr < اَوَلی جَرمَن *wulfaz < اَوَلی ہِند یوٗرَپی *wĺ̥kʷos
ناوُت[اؠڈِٹ]
ulv ع
ہَم مانے[اؠڈِٹ]
ناروینی بوٗکمال[اؠڈِٹ]
لَفظہٕ آگُر[اؠڈِٹ]
پرٛون سِکینڈِنیوی پؠٹھٕ آمُت :úlfr < اَوَلی جَرمَن *wulfaz < اَوَلی ہِند یوٗرَپی *wĺ̥kʷos
ناوُت[اؠڈِٹ]
ulv ن
ہَم مانے[اؠڈِٹ]
ناروینی نیٖنوشک[اؠڈِٹ]
لَفظہٕ آگُر[اؠڈِٹ]
پرٛون سِکینڈِنیوی پؠٹھٕ آمُت :úlfr < اَوَلی جَرمَن *wulfaz < اَوَلی ہِند یوٗرَپی *wĺ̥kʷos
ناوُت[اؠڈِٹ]
ulv ن
ہَم مانے[اؠڈِٹ]
- پرٛون سِکینڈِنیوی پؠٹھٕ آمٕتؠ ڈینی لَفٕظ
- اَوَلی جَرمَن پؠٹھٕ آمٕتؠ ڈینی لَفٕظ
- اَوَلی ہِند یوٗرَپی پؠٹھٕ آمٕتؠ ڈینی لَفٕظ
- ڈینی عام ناوٕتؠ
- ڈینی عام جِنٕس عام ناوٕتؠ
- پرٛون سُویٖڈنی پؠٹھٕ آمٕتؠ سُویٖڈنی لَفٕظ
- پرٛون سِکینڈِنیوی پؠٹھٕ آمٕتؠ پرٛون سُویٖڈنی لَفٕظ
- اَوَلی جَرمَن پؠٹھٕ آمٕتؠ پرٛون سُویٖڈنی لَفٕظ
- اَوَلی ہِند یوٗرَپی پؠٹھٕ آمٕتؠ پرٛون سُویٖڈنی لَفٕظ
- سُویٖڈنی عام ناوٕتؠ
- سُویٖڈنی عام جِنٕس عام ناوٕتؠ
- پرٛون سِکینڈِنیوی پؠٹھٕ آمٕتؠ ناروینی بوٗکمال لَفٕظ
- اَوَلی جَرمَن پؠٹھٕ آمٕتؠ ناروینی بوٗکمال لَفٕظ
- اَوَلی ہِند یوٗرَپی پؠٹھٕ آمٕتؠ ناروینی بوٗکمال لَفٕظ
- ناروینی بوٗکمال عام ناوٕتؠ
- ناروینی بوٗکمال نَر عام ناوٕتؠ
- پرٛون سِکینڈِنیوی پؠٹھٕ آمٕتؠ ناروینی نیٖنوشک لَفٕظ
- اَوَلی جَرمَن پؠٹھٕ آمٕتؠ ناروینی نیٖنوشک لَفٕظ
- اَوَلی ہِند یوٗرَپی پؠٹھٕ آمٕتؠ ناروینی نیٖنوشک لَفٕظ
- ناروینی نیٖنوشک عام ناوٕتؠ
- ناروینی نیٖنوشک نَر عام ناوٕتؠ


text:
انتھالوجسٹ ڈاکٹر عزیز حاجنی
[یم کینہہ لفظ لیکھنہ برونہہ کرہ بہ واضح زِ یہ انتھالوجی بناون وٲلس ادیبس سیتۍ چھیہ نہ میہ کانہہ ذاتی رش، کانہہ لین دین یمہ سیتۍ تنازعہ وۅتھہِ، کُنہِ مہربانی ہنز کانہہ توقع یمہِ کنۍ ناراضگی گژھہِ، بلکہ چھس بہ تمۍ سند مداح، یمہ ساعتہ تم سیکریٹری بنییہ بہ گوس سیٹھا خۅش یمیک اظہار میہ فیس بکس پیٹھ تہِ کو٘ر۔ مداح تہ خۅش امہِ مۅکھہ تکیازِ یہ میہ چھہ امۍ سندۍ واریاہ چیز پرۍ متۍ یمو سیتۍ اکس پرۍ متس لیکھمتس انسان سند تصور وۅتلان چھہ۔ ]
مگر یہ انتھالوجی وچھتھ چھہِ کینہہ سوال ذہنس منز ضرور وۅتلان یمن ہند جواب ژھارُن فطری کتھ چھیہ۔ گۅڈنچ کتھ چھیہ یہ زِ میہ چھہ نہ باسان ساہتیہ اکاڈمی، یہندِ خاطرہ انتھالوجی بناونہ چھیہ آمژ ، چھہ انتخاب کرن وٲلس کُنہِ قسمکۍ رہنما اصول دتۍ متۍ نتیجہ چھہ یہ زِ انتھالوجی ہند اکھ اہم اصول چھہ نظرانداز کرنہ آمت۔
انتھاوجی چھیہ نہ تواریخ تہ نہ چھہ یہ کانہہ ادبی جایزہ۔ یہ چھیہ نہ تژھ کانہہ دستاویز یتھ منز اکس ادیب سنز مثال دتھ بیاکھ مشراونہ آسہِ آمت۔ اتھ انتھالوجی یس مضمون پننۍ کتھ کہ ناوہ نتھۍ کرنہ آمت چھہ سہ شوبہِ نہ کنہِ صورتس منز ۔ انتھالوجی ہندِ خاطرہ یس چیز امہ بدلہ ضروری چھہ، سہ چھہ نہ کنی۔ یعنی انتخاب کتھہ پاٹھۍ چھہ کرنہ آمت تہ یم چیز منتخب کرنہ آمتۍ چھہ تم کیازِ چھہِ منتخب کرنہ آمتۍ۔ پرن وول گژھہِ نہ کنہِ تہ صورتس منز کانسہِ اکس ادیب سندس حقس منز متاثر گژھن، امہ کنۍ چھہ واریاہو نقادو فن پارن انتخاب کرن والۍ سندِ طرفہ نوٹ لیکھنس تہِ ٹھاک کو٘رمت۔
سوال چھہ یہ اگر اتھ پننۍ کتھہِ منز راہی تہ نادم سند ناو ہینہ آمت چھہ،نسیم شفایی تہ محمد احسن احسن، غلام رسول جوش بیترِ سند ناو تہ شعرہ مثالہ دنہ آمژہ چھیہ، کامل کیازِ چھہ مشراونہ آمت؟ یمے مسلہ مد نظر چھہِ نہ انتھالوجی منز امہ قسمکۍ پیش لفظ لیکھنہ یوان؟ غزلچ کتھ چھیہ تلنہ آمژ مگر کامل سند ناو چھہ نہ ہینہ آمت۔ اتھ سونچتھ سمجتھ مشرفس متعلق کیا ہش صفایی دیہِ یہ مضمون نویس؟ کامل سنز اہمیت آیہ اتھ انتھالوجی منز گۅڈے ختم کرنہ۔ غزلہ کہ تعلقہ چھہ نہ رفیق راز سند ناو تہِ کنُہِ۔
امہ پتہ یمو انتخابس کن۔ کنہِ فن پارس متعلق چھہ نہ وننہ آمت زِ سہ کیازِ چھہ شامل کرنہ آمت۔ کیا کامل سند اہم شعری کارنامہ تہ نمایندہ فن پارہ چھا "تٲے نامہ”؟ کیازِ تہ کتھہ پاٹھۍ؟ میہ چھہ نہ باسان انتھلوجسٹ چھہ کامل سندِ شعری سرمایہ نش یوت نابلد۔اگر کامل سند نمایندہ فن پارہ "تٲے نامہ” چھہ تیلہ گژھہِ راہی سند نمایندہ فن پارہ "ونہ وُن” آسن۔
سوال چھہ یہ تہِ وۅتھان زِ کینہہ شاعر کیازِ چھہ مشراونہ آمتۍ تہ کینہہ کیازِ چھہ شامل کرنہ آمتۍ؟ انسان چھہ سوچان زِ علی محمد شہباز، شمبو ناتھ بٹ حلیم، محمد یوسف مشہور، بشیر عارف، بشیر بشر، محفوظہ جان ہوۍ شاعر کتھ جوازس تحت چھہِ شامل کرنہ آمتۍ؟ اگر یم شامل گژھنس لایق چھہِ کیا قاضی غلام محمد، سجود سیلانی، غلام احمد گاش، فرحت گیلانی، موتی لال ناز، موہن نراش، مکھن لال کنول،گلشن مجید، اقبال فہیم، غلام محمد آجر، محمد امین شکیب،فیاض دلبر، محمد رمضان ہوۍ شاعر کیازِ آیہ نہ شامل کرنہ؟ کیا یم چھنا انتھالوجی لایق؟ کیازِ نہ؟
جاے کم آسنک عذر چھہ نہ کانہہ معنی تھاوان۔ اگر واقعی جاے مینتھ ٲس تیلہ گوٚژھ نہ اتھ منز عزیز حاجنی آسن،بلکہ قاضی غلام محمد۔
یہ انتھالوجی چھیہ اہم کتاب یۅس 24 ہن ہندوستانۍ زبانن منز ترجمہ گژھہِ۔ یم سوال چھہ جوابکۍ طلب گار۔ یمن سوالن ہند جواب چھہ نہ اتھ انتھالوجی منز کنہِ جایہ میلان۔


text:
کلامِ مشؔتاق کشمیری
بستی چھُہ کلۍ گنِرا مگر بے سایہ ونے کیا
اڈہ بزۍ کٔرتھ ژُھن سونتھ گریشمنہِ کرایہ ونے کیا
پریتھ پاسہ گٹہ زۆل وۆتھ تہ تُلن واو پھِرُن ڈوٹھ
چھُس گاش ہیتھ اتھۍ منز پکان بے وایہ ونے کیا
تس سیتی چھیم نسبت بہ توے چھس سیٹھا بے باک
عرشک تہ بییہ فرشک چھہ یُس سرمایہ ونے کیا
پاتھل تہ نب دۅشوے چھہِ خلیلس کران آلو
نمرود یمہ وقتکۍ چھہِ نوِ نوِ ترایہ ونے کیا
مۅکھ فطرتک تابندہ درخشان سیٹھا جان
تَمہ نوو تھَن ژُھنتھن ژیہ کٔرتھ ہایہ ونے کیا
یتھ کایناتس ٲس چانی براندہ کنۍ استان
چھیۍ کھوژناوان از ژھرے گگرایہ ونے کیا
کُن کفرکێن کریہنێن اتھن منز مفتیو اسلام
دِلِہ منز چییکھ اتھ سوداہس پیٹھ چایہ ونے کیا
یمہِ دینہ خاطرہ کرۍ صحابو ٹاٹھۍ زو قربان
کُن وعظ خوانو سرۆگ تہ ہیژ ہس لایہ ونے کیا
مشؔتاق میہ وچھمکھ ژہ دۅہے سوزِ جگر ہیتھ
ناحق کران بدنام چھی پریتھ شایہ ونے کیا
تقلید
ہزج بحرک اکھ وزن چھہ مفعول مفاعیل مفاعیل فعولن۔
اتھ وزنس چھہ ونان مثمن یعنی 8۔ اتھ وزنس منز چھہِ پورہ شعرس منز 8 رکن آسان۔ فی مصرعہ 4۔ یم 4 رکن چھہِ یم: مفعول (1) مفاعیل (2) مفاعیل (3) فعولن (4)
یم ژۅشوے رکن چھہ امہ بحرہ کہ سالم رکن (مفاعیلن) منزہ مختلف زحافو کنۍ درامتۍ۔
مثمن زیچھرک (یعنی پورہ شعرس منز 8 رکن، اکس مصرعس منز 4) سالم وزن چھہ:
مفاعیلن مفاعیلن مفاعیلن مفاعیلن
اتھ مفاعیلن رکنس چھہِ یم زحافہ بنان:
مفعول چھہ خرب زحافہ لاگو کٔرتھ بنان: مفاعیلن > مفعول
مفاعیل چھہ کف زحافہ لاگو کٔرتھ بنان: مفاعیلن > مفاعیل
فعولن چھہ حذف زحافہ لاگو کٔرتھ بنان: مفاعیلن > فعولن
(کتھہ چھہِ یم زحافہ بنان تمہ خاطرہ پٔرو کانہہ عروضی کتاب۔)
اصول چھہ گۅڈنیک رکن ہیکہِ صرف مفعول بٔنتھ (مفاعیلن > مفعول)، دویم تہ تریم رکن ہیکن صرف مفاعیل (مفاعیلن > مفاعیل) بٔنتھ، تہ ٲخری رکن ہیکہِ فعولن بٔنتھ (مفاعیلن > فعولن)۔ آخری رکنس پیٹھ چھیہ کینہہ آزادی دنہ آمژہ۔ تتھ پیٹھ چھیہ نہ ییتہ نس کتھ ضروری۔
یۆہے اصول چھہ اتھ وزنس مفعول مفاعیل مفاعیل فعولن منز کارگر۔
اتھ وزنس چھہ پورہ ناو ہزج مثمن اخرب مکفوف محذوف
یعنی وزن چھہ ہزجک، رکن چھس 8 (پورہ شعرس منز)، مصرعک گۅڈنیک رکن چھہ خرب زحافہ (اخرب)، دۆیم تہ تریم رکن چھہِ کف زحافہ (مکفوف) تہ ژورم چھہ حذف زحافہ (محذوف) بنیومت۔
کتابی عروض والین چھہ یُتے پتاہ تکیازِ کتابن منز چھہ یتے لیکھتھ۔
___
اجتہاد
ہزج مثمن اخرب مکفوف محذوف
پکیو وۅنۍ وچھو اتھ ناوس سیتۍ کیا تعلق چھہ اتھ غزلس۔
ہزج مثمن ۔ فرض کرو زِ یہ وزن چھہ ہزج بحرک تہ وزن چھس مثمن (8 رکن)۔ یہ ثابت کرنہ خاطرہ کرو اسۍ اتھ غزلس تقطیع۔
اخرب مکفوف محذوف ۔ یہ چھہ امہ بحرک اکھ عام مثمن وزن۔ آہنگ تلہ چھہ باسان زِ اتھ غزلس منز چھہ یۆہے وزن ورتاونہ آمت۔ چلو تقطیع کرو، وچھو سون تُک چھا صحیح۔
تمام مصرعن منز چھہِ گۅڈنکہ رکنہ چہ جایہ ساری لفظ اتھ وزنس پیٹھ کنہِ سقمہ ورٲے برابر یوان۔ مبارک، اکھ قدم کۆر اسہِ طے۔
گۅڈنیک رکن چھہ ہندسن ہنزِ زبانۍ منز 2+2+1 (یعنی 2 آوازہ، 2 آوازہ، 1 آواز)
مثلا:
"بستی چھہ” لفظن ہنز تقطیع: بس (2)+ تی (2)+ چ (1) ۔۔ (مفعول)
"چھہ” کیازِ لیۆکھ میہ صرف چ؟ ژھۅچہ آوازہ (مثلا ییتہِ نس پیش) یمن اعراب ونان چھہِ تہ ھ چھہِ نہ آوازن ہندس حساب کتابس منز مجرا یوان۔
گۅڈنیک رکن آو اسہِ مفعول (اخرب) برابر۔ دۆیم تہ تریم رکن گژھہِ مفاعیل یُن۔ یعنی ہندسن ہندِ مطابق 1+2+2+1
تمام غزلس منز چھہ دۆیمہِ رکنہ چہ جایہ صرف اکس مصرعس منز مفاعیل یوان۔
مشتاق میہ وچھمکھ ژہ
مشتاق 2+2+1 (مفعول) میہ وچھکمھ ژہ 1+2+2+1 (مفاعیل)
تریمہِ رکنہ چہ جایہ چھہ 18 ہو مصرعو منزہ صرف 6 مصرعن منز مفاعیل یوان۔ (تقطیع کرو پانے)
باقی تمام مصرعن منز چھہ دویمہ تہ تریمہ رکنہ چہ جایہ 1+2+2+1 بدلہ 2+2+2+1 یوان۔ لہذا ہیکو اسۍ ؤنتھ زِ یہ غزل چھہ یمن جاین ہزج مثمن اخرب مکفوف محذوف مطابق پھٹان۔ ممکن چھہ یہ ما آسہِ بییہ کنہِ بحرہ کس کنہِ وزنس منز (مثلا مستفعلن مستفعلن بیترِ)۔ بییہ کُنہِ بحرہ کس کُنہِ وزنس کن گژھنہ برنوہہ کرو بییس کتھہِ پیٹھ غور۔ ییلہ اسۍ یہ غزل پران چھہِ تقطیع کرنہ کہ ارادہ ورٲے اسہِ چھہ اتھ منز آہنگ ٹھیک ٹھیک باسان۔ کیا وجہ چھہ؟
دۆیمہ تہ تریمہ رکنہ چہ جایہ یُس اسہ ہندسو مطابق اکثر جاین 2+2+2+1 یوان چھہ، سہ کیا چھہ؟ عروضی ارکانو مطابق کتھہ پاٹھۍ ہیکون اسۍ یہ ہندسہ ترتیب لیکھتھ؟ واریاہ طریقہ چھہ۔ یہ ہیکہِ مفعولات ٲستھ۔ مگر مفعولات چھہ نہ ہزج بحرک کانہہ زحافہ مگر تمام عروضی کتابہ چھیہ ہزج بحرہ کس سالم رکنس 2 درجن پیٹھۍ زحافہ دوان یمن منز اکھ مرکب زحاف مفعولان چھہ۔ یہ مفعولان تہِ چھہ 2+2+2+1 ہندسن برابر۔ گۆو اتھ غزلس منز چھہ دۆیمہ تہ تریمہ رکنہ چہ جایہ 7 جاین مفاعیل مزاحف رکن یوان تہ 29 جاین مفعولان مزاحف رکن یوان۔
اگر ساری عروضی مفاعیلن رکنک اکھ مرکب زحافہ مفعولان دوان چھہِ، امیک ورتاو کونہ چھہ امہ بجرہ کس کنہِ وزنس منز؟ یہ چھا صرف امکان کِنہ اتھ پتہ کنہِ چھیہ عربی زبانۍ ہند کانہہ آہنگ اوسمت۔ تہِ ہیکو نہ اسۍ ؤنتھ، التبہ اگر یہ گنجایش موجود چھیہ، یہ زحافہ کیازِ ییہ نہ کاشرس منز اتھ جایہ جایز ماننہ ییلہ زن یہ سٲنس کاشرس آہنگس زیادہ موافق باسان چھہ؟
مفاعیلن چھہ 7 حرفی رکن ماننہ یوان تہ مفعولان تہ چھہ 7 حرفی رکن۔
مفعولان زحافہ چھہ دۅیو زحافو سیتۍ یکوٹہ بدس یوان، امہ کنۍ چھہ مرکب زحاف۔ خرم تہ تسبیغ ۔
وۅنۍ پکو اسۍ ژورمس رکنس کن۔
12 جاین چھہ اتہِ نس عام پاٹھۍ مستعمل مزاحف رکن فعولن یوان۔ 4 جاین چھہ مزاحف رکن مفاعیل یوان یمچ آزادی چھیہ۔ 2 جاین چھہ مرکب مزاحف رکن مفعولان یوان یمچ ٲخری رکن آسنہ کنۍ آزادی گژھہِ آسنۍ۔
میانہِ یمہ تجزیہ کنۍ ہیکون اسۍ یہ وزن یتھہ پاٹھۍ ظاہر کٔرتھ:
ہزج مثمن اخرب مکفوف/اخرم مسبغ محذوف
یمہ تجزیہ پتہ چھیہ نہ میہ کانہہ ضرورت یہ وزن باقی بحرن منز ژھانڈنک، حالانکہ کینہہ وزن چھہ مختلف بحرن منز آہنگہ لحاظہ ہوی۔
یمہ تجزیہ مطابق گوو یہ ثابت زِ یہ غزل چھہ وزنس منز تہ کنہِ جایہ چھہ نہ پھٹان۔ شاعرن چھیہ شاید کوشش کرمژ مفعول مفاعیل مفاعیل مفاعیل فعولن وزنس پیٹھ غزل وننک مگر کاشرۍ آہنگن چھیہ پانے بدل وتھ کڈمژ یمچ گنجایش ہزج بحرس منز گۅڈے موجود چھیہ، بشرطیکہ عروضی کتابہ طاقچس پیٹھ تھٲوتھ ییہ کتھ کرنہ۔
ٲخرس پیٹھ مشتاق کشیمری سنزِ شاعری پیٹھ۔ میون اکھ دوست وۆتھ "کشیرِ چھہِ زے شاعر پیدہ کرۍ متۍ۔ اکھ مشتاق کشیمری” اگر نہ تمی امہ پتہ امین کامل سند ناو ہیۆتمت آسہِ ہے، بہ ما تراوہس اسُن۔ میہ رۆٹ اسُن اندرے، سوچم میانہِ خاطرہ چھہ میونے مول بۆڈ۔ یوت تام میٲنس مالۍ سند ناو ہیێکھ، میہ نہ کانہہ اعتراض!!!
اکھ مصرعہ بوزو
طالب نہ کانہہ، جالب علم گۆو ضایع ونے کیا
اسے پسند کریں:
پسند کریں لوڈ کیا جا رہا ہے۔۔۔


text:
ساحل عباس میر
’’اصطلاح‘‘ لفظک لغوی معنی چھ باہم صلح کرن۔ بعضے چھ یہِ پانہ وانۍ متفق سپدنکِس مجازی معنی یس منز استعمال کرنہ یِوان۔ وۅنۍ گۆو علمی ورتاوس منز چھ اصطلاح اکھ بدوٗنہ معنی تھاوان۔یس ناوت کِس رنگس منز استعمال سپدان چھ۔ ج۔ ع۔ واحد ن چھ اصطلاحچ وضاحت ییمہِ آیہِ کرمژ:
’’اصطلاح کا مادہ ’’مصلح‘‘ ہے۔ اس کے لغوی معنی باہم صلح کرنے کے ہیں۔ مراد’ کسی قوم،فرقہ، جماعت یا پیشہ کا کسی لفظ کے معنی موضوع کے علاوہ یا اس سے ملتے جلتی مقرر کر لینا ‘ یعنی ’’ اصطلاح وہ ایک نئے معنی موضوع ہیں جو ایک لفظ یا چند لفظون کو متعد آدمی باہم اپنے کسی خاص اظہار کے لیے پہناتے ہیں اور وہ ہی لوگ بولتے اور سمجھتے ہیں۔‘‘۱
انسانی تہذیبس منز چھِ ’’اصطلاح ‘‘ تیتیاہ قدیم ییژاہ قدیم انسانہ سنز علمی تہ ادبی سرگرمیہِ چھے۔دنیہس منز چھِ انسان تہ انسانی زندگی ہندین مختلف گوشن متعلق مختلف علوٗم برۅنہہ کن آمتۍ۔یِمن علومن ہندِ دسۍ چھِ آدمۍ تہذیب کہِ پتھ کالہ پیٹھے مختلف تصورات بارسس آمتۍ۔ یِمن تصوراتن ہندِ ترسیلہ باپتھ چھِ وقتہ وقتہ مختلف لفظ مقررکرنہ آمتۍ۔یِمن ہند ورتاو علمی مجلسن ،مباحثن ،مطالعس یا درس وتدریسس منز سپدان روٗد مت چھ۔یتھ لفظ سرمایہِ چھ پرتھ علمی شعبس سیتۍ وابستہ۔یِمن تمہِ علمی شعبکۍ کلیدی لفظ تہِ ونِتھ ہیکو۔یِمے لفظ چھِ تتھ علمی شعبس سیتۍ وابستہ اصطلاحی لفظ۔ ییتین ہیکہِ یہِ فی تہِ پیتھ زِ اصطلاح چھ تی یہِ ’’نشانہ ‘‘ یا ’’ علامت‘‘ آسان چھ۔تِکیازِ ’’نشانہ‘‘ یا ’’علامت‘‘ کِس معنی یس یا توثرس منز تہِ چھ باہم متفق آسن ضروٗری۔ مگر یہِ چھ نہ صحی۔ حالانکہِ وچھوہے تہ مدا مقصد لحاظ باسہِ یِمن منز ہِشر۔تِکیازِ علامت لفظس چھ معنی نِشانہ ، ٹوکن ،ژینہ ون دِنہ وول کانہہ چیز یا یاد پاون وول کانہہ ذریعہ۔ دراصل چھ ’’ علامت‘‘ تلہ یہِ مراد سہ کانہہ چیز یا نشانہ بیترِ یس کانہہ خیال، کانہہ تصور، کانہہ ذیہنی یا نفسیاتی یا روٗحانی حال یا کیفیت، کانہہ کتھ یا خصوٗصیت کنہِ تہِ مخصوٗص چیزیا طریقہ ژیتس پاوِ یا تمِچ نمایندگی یا ترجمانی کرِ۔مثالے سڑکن پیٹھ چھِ ہاونہ یِنہ وٲلۍ مختلف ٹریفک نشانہ آسان۔یا بِجلی ٹرانس فارمرن پیٹھ چھ خطرک ہاونہ باپتھ کلہ کھۅپر بنٲوِتھ آسان یا ریاضی تہ حساب کِس علمس منز چھِ مختلف نشانہ ا ستعما ل سپدان۔ وۅنۍ گۆو وچھوہے تہ یِمن نشانن تہ اصطلاحن چھے پانہ وٲنۍ ز اہم فرقہ۔اول یہِ زِ یِم نشانہ یا علامژ ہیکن تصویرن منز ٲسِتھ۔ اماپۆز اصطلاح چھ ہر حالتس منز لفظ نہ زِ تصویر۔دۆیِم یہِ زِ پیٹھ کنہِ یِمن علامژن تہ نشانن ہنز کتھ کرنہ آیہِ تِم چھے عوام الناسس تام کانہہ زانکاری یا خیال واتناونہ باپتھ استعمال کرنہ یِوان ۔خاص پٲٹھۍ تِمن ہندِ باپتھ یِم نہ پرِتھ لیکھِتھ ہیکان چھِ۔اتھ برعکس چھِ اصطلاح مخصوٗص پٲٹھۍ زیاد ظۅنہ وٲلۍ، زٲنۍ کار تہ پرۍ مِتہِ لیکھۍ متہِ طبقہ باپتھے۔ بلکہِ نہ صرف پۆرمت لیوٗکھمت طبقہ بلکہِ گژھِ سہ تمہ مضموٗنک عالِم یا طالب علم آسن یتھ سیتۍ کانہہ اصطلاح وابستہ آسہ ۔تہ امچہِ زانکاری باپتھ چھنہ محض پۆرمت لیوٗکھمت آسن کافی۔اصطلاح چھ ادبی علامت نِش تہِ مختلف۔ادبی علامت چھے ز چیزپانہ وٲنۍرلاوان۔یا ونو دۆن چیزن میل کران۔ اکھ گۆو کانہہ ذہنی تصور یتھ انگریزۍ ادبی نقاد اِمیج ونان چھِ تہ کٲشرۍ پٲٹھۍ چھِس شبیہہ یا پیکر ونان۔تہ دۆیِم گۆو کانہہ تہِ سہ خیال ، تصور، خصوٗصیت ،حال یا کتھ یتھ کن یہِ پیکر یا شبیہہ ظۅن پاوان چھے۔یا ونو یہِ تہِ زِ یس خیال یا تصور امہ شبیہہ یا پیکر دسۍ سٲنِس ذہنس منز وۅتلان چھ۔اکہ طریقہ چھِ اصطلاح لفظس تہِ ز پکھۍ۔ اول بحثیت اصطلاح کہِ لفظچ طبعی صوٗرت تہ دۆیِم سہ مجردخیال ییمِچ یہِ اصطلاح ترجمانی کران آسہِ۔ مگر تمہ باوجوٗد چھ نہ علامت لفظ تی یہِ اصطلاح معنی تھاوان چھ۔ اصطلاحس چھ اکھ مخصوٗص معنی۔کنہ تہِ علمی شعبکِس اصطلاحس چھِ اکھ سر کھر معنی تہ امہِ اصطلاح ہچ ذکر ییمہ ساتہ تہِ وۅتھِ سۅ کتھ وۅتھِ امہ کِس مخصوٗص معنوی دٲیرس اندۍ اندۍ۔اتھ برعکس چھِ ادبی علامتس معنی ین ہندۍ تہہ کھسان۔بعضے ہیکہِ کنہ ادبی علامژ فردن ہندِ باپتھ تاثیر تہ توثر وکھر وکھر ٲسِتھ۔ مگر کنہ تہِ اصطلاحس متعلق امہ آیہِ سوچن چھ غلط۔اصطلاح تہِ ہیکہِ بعضے کثیرالمعنی ٲسِتھ مگر یِم معنی تہِ آسن مقرر حدن منز۔اصطلاحس ہیکن مختلف وضاحژ ٲسِتھ۔تہ پرتھ کانہہ وضاحت آسہِ پننہِ پننہِ جایہِ صحیح۔مثلاً ’’ رومانیت‘‘ چھے اکھ ادبی شعبچ اصطلاح ۔ عالمی ادبی تنقیدس منز چھ نہ رومانی مزازس کانہہ حدبندپہچا ن تہ رومانیت بحثیت ادبی اصطلاح چھے پانہ اکھ متضاد وضاحتن ہنز حامِل۔یتھ منز بعضے جذبس تہ اظہارِ بیان چہِ آزادی پیٹھ زور دِنہ آمت چھ تہ بعضے فِکری سۆتھرس پیٹھ حقیقت نِش فرارس پیٹھ زور دِنہ آمت چھ۔دنیاکین مختلف زبانن تہ خاص پٲٹھۍ یوٗرپی زبانن منز چھے یہِ بحثیت نہج زمانہ مکانس منز تہِ قاد بند کرنہ آمژ۔ یتھ مختلف وضاحژ دِنہ یِوان چھے۔ مگر کثیرالوضاحتی آسنہ باوجوٗد چھے یِم مختلف وضاحژامہ اصطلاحچہِ مختلف پرزناون انہار یا خصوٗصیژ۔یِم خصوٗصیژ چھے نہ اتھ مبہم بناوان بلکہِ چھِ اتھ اصطلاحس مزید ویژھنے کران۔اصطلاحچ خوٗبی چھے یہِ زِ اتھ منز گژھِ ابہام ناپید آسن۔
عصری زبٲنۍ محاورس منز ہرگاہ کتھ کرو ’’ اصطلاح‘‘ مٲنۍ تو چھِ تی یہِ زانکاری سۆمبرِتھ تھاونہ باپتھ کمپیوٗٹرس منز فولڈر بنٲوِتھ تھاونس آسان چھے۔گۆو زِ اتھ منز چھے کنہ تصورس یا خیالس متعلق زانکاری تہ خیال سوٗمبرِتھ روزان۔یِم مٲنۍ تو چھِ اشار تہ یتھے اسۍ کانہہ اصطلاح بوزان چھِ سون توجہ چھ فِلفور تتھ خیالس کن منتقل سپدان یتھ کن یہِ اصطلاح اشار کران چھ۔
سوال چھ اصطلاح سازی ہنز ضروٗرت کیازِ چھے ؟یا ونو یہِ زِ اصطلاحن ہند مقصد تہ مدعا کیا چھ۔دراصل چھِنہ اصطلاح بے مقصد تہ بے مدعا۔یِمن ہنز پیٹھے بانہ اہمیت چھے یہِ زِ یِم چھِ مختلف علوٗمن باہم زمر بندی کرنک اکھ وسیلہ۔ اصطلاح چھ مختلف پریتھ علمی شعبس پنن اکھ رنگ تہِ بخشان۔تہ پنن اکھ امتیازپاد کران تِکیازِ پرتھ علمی شعبس چھِ پننۍ پننۍ اصطلاح۔تتھ علمی شعبس انزۍ منزۍ گژھن گۆو تتھ سیتۍ وابستہ اصطلاحن ہنز زان آسنۍ۔اسۍ ہیکو بعضے اصطلاح بوٗزۍ تھے یہِ انداز لگٲوِتھ زِ کتھ کمہ علمی شعبچ چھے چلان۔
اصطلاحن ہند بیاکھ اکھ اہم مقصد چھ زبٲنۍ منز اختصار پاد کرن۔چناچہِ زبٲنۍ ہنز فطری خصوٗصیت چھے اختصار ۔تہ انسانہ سنز کوٗشش چھے پرتھ ساتہ یی روزان زِ پنن خیال کرہے سہ ٹھوس تہ مۅخصرپٲٹھۍ پیش۔یتھین موقعن پیٹھ چھِ اصطلاح درکار یِوان۔تمی چھ علمی شعبن ہنزِ زبٲنۍ منز یہِ اختصار وۅتلاونہ باپتھ اصطلاح سازی سپدان ۔ہرگاہ کنہِ علمی شعبس منز اصطلاحن ہنز عدم موجودگی آسہِ تمہِ ساتہ چھ کانہہ خیال ژیتس تھاونہ باپتھ یا پھرنہ باپتھ لفظ طوالتس کٲم ہینۍ پیوان۔مثلاً مٲنۍ تو ‘‘استعار ‘‘ ہِش ادبی علامت آسہِ ہی نہ ۔ تہ ییلہِ اسہِ کانہہ کٲنسہِ شاعر سنز شاعری مۅلناونہ وِزِ تسنزِ زبانۍ ہنز استعار سازی ہنز خوٗبی ویژھناونۍ آسہِ ہے۔اسہِ پیہ ہن جملن ہندۍ جملہ بیان کرنۍ۔مگر استعار ہیوٗ اصطلاح چھ اسہِ امہِ طوٗل بیانی نِش بچاوان۔
ییمہ کتھ نِش تہِ ہیکو نہ انکار کرِتھ زِ ’اصطلاح ‘‘ چھِ اکھ سہولیت۔یہِ سہولیت چھے خیالن تہ تصورن ہندس ابلاغ ترسیلس آسان بناوان ۔یِموورٲے چھ ممکن زِ علمک یہِ ابلاغ ترسیل بنہِ مبہم تہِ تہ زیاد میحنتک طلبگار تہِ۔ اصطلاح چھِ اسہ علمی شعبن منز کنہ مضموٗنس متعلق زانکاری منظم طریقس پیٹھ فراہم کران۔منظم طریقس پیٹھ فراہم آسنہ کِنی چھِ کانہہ علم نہ صرف رژھراون آسان بلکہِ چھ ہیکان اکہِ پیہِ پیٹھ دۆیمہ پیہ تام منتقل تہِ آسانی سان کرنہ یِتھ۔امہ لحاظ چھِ ’’اصطلاح‘‘ اکھ ولت یتھ منز تصور تہ خیال محفوٗظ روزان چھِ۔وچھوہے تہ پتھ کالکین مختلف بلند پایہِ تہذیبن ہندعلِم چھ اصطلاحن ہندی مدتہ پیرۍ درپیرۍتام وٲتِتھ ہیۆکمت۔افلاطوٗن تہ ارسطوٗ سندۍ واریا فلسفی تہ علمی نۅکتہ چھ، اصطلاحن منز ے رژھراونہ یِتھ موجوٗد زمانس تام وٲتۍ مِتۍ۔
اصطلاح چھِ کنہِ تہِ علمس اکھ اۅبیرگۅبیر تہ سنجیدگی کیو سنیرعطا کران۔ عام بول چال زبانۍ منز چھ معنی یک تہ توثرک ڈیجر یا تنیر آسان ییلہِ زن اصطلاح معنی تہ خیال منجمد صوٗرتس منز برۅنہہ کن انان چھِ۔ییمہ سیتۍ علمی زبانۍ منز معنی یک گۅبیر پاد سپدان چھ۔چناچہِ اکثرچھ یہِ ماننہ آمت زِ عام زبان تہ علمی زبان گژھِ اکھ اکِس نِش بِدوٗن آسنۍ۔عام زبانۍ نِش علمی زبانۍ منز بینیر پاد کرنس منز چھ یِمنے اصطلاحن ہنددخل۔
امی شکلہِ ہند بیاکھ پہلو چھ یہِ زِ زانۍ ہندِس پریتھ شعبس منز چھِ اصطلاح مانیِچ قطعیت (exactness) فراہم کران۔ امیک دلچسپ پہلو چھ یہِ زِ یہِ کینژھا وضاحت زیچھِ عبارژ منز کرِتھ اصل معنیس ژھاے روزان چھے تی ییلہِ اصطلاح چہِ صوٗرژ منز بیان سپدِوَنن وول تہِ چھ باوتھ کرِتھ لۅتان تہ بوزن وول تہِ چھ عملہِ تہ فعلس منز پوٗر پوٗر آگاہی پراوان۔یۆہے چھ وجہ زِ مختلف شعبن ہندین کامہِ کارن سیتۍ وابستہ چھۅکن قبیٖلہ کین لوٗکن چھِ پننۍ پننۍ اصطلاح آسان۔ عامیانہ سطحس پیٹھ چھے اصطلاح تہ پھر کتھ اکۍسے زمرس منز تھاونہ یوان مگرسۅ چھَنہ حقیٖقت۔ سانہِ سمجھنہ خاطر ہیکہِ یہِ مثال سیٹھہے فایدم مند ثابت سپدِتھ۔ کشیر منز چھِ اَتھ کامین ہندین بیون بیون کارن سیتۍ واریاہ لوٗکھ وابستہ۔ اگر اسۍ شالبافن، قالین بافن ، گرٹہ والین، نمد گرین، ٹوپہِ گرۍ کار والین، تۅرکہ چھانن، ووورین، وازن کانہِ لین، داندرین، تِلہ دوٗزن،چھانن، دسلن، کھارن، پہلین، کۆملین ہنزن تہ تِہندین کارن سیتۍ وابستہ کتھِ باتھ سام ہیمو۔ یہ کتھ سپدِ واضح زِتم تہِ چھِ مختلف چیزن متعلق اصطلاحن ورتاوان۔ یمو کِنۍ تِہند واتناویر موثر چھ بنان۔ اصطلاح سازی ہنز عمل چھے برابر تِژھے یژھ زبان سازی ہنز عمل چھے تہ اَتھ عملہِ منزچھ تِہند دِیت زیاد آسان یِمن پننہِ شعبچ زیاد سنۍ زان آسہِ۔ توے تہِ ییلہِ کٲشر ڈرایورتہ کنڈکٹراکِس خاص لۅکچہِ پایپہِ کبابہ گنڈ چھ ونان۔یہِ لفظ چھ اصطلاح بنِتھ زیاد بہتر پاٹھۍ اکِس چیٖزس بیان کران۔ سژنۍ کٲم کرن وول چھ گاڈ کۆنڈ تحریر جالہِ دار وغار ہوِۍ لفظ ورتٲوِتھ سۅے عمل ورتاوان یہِ ادبک طالبِ علم ردیٖف، قافیہِ، مطلع، مقطع ، غزل، تخلص ، تشبیہہ، استعار وغار ونِتھ ورتاوس چھ انان۔ دلچسپ کتھ چھے یہِ زِ ادیٖب تہ قلم کار ییتہِ اصطلاح سازی منز زیاد محتاط آسن گژھِ تَتہِ چھِ کینہہ اندرٹۍ اتھ منز تھۅس انان۔ ٹیلی وِجن تہ ریڈیو خاطر ورتاوۍ اسہِ دوٗردرشن تہ آکاشوانی ہوِۍ خاص اصطلاح مگر یِم ہیکۍ نہ تِمن اصطلاحن ہندۍ مترادِف بنِتھ یہِ انگریزۍ اصطلاح باوان چھِ بلکہِ سپدۍ یم اصطلاح مقامی حدبندی منز قادو بند تہ یتھ کنۍ گۅو دوٗردرشن تہ آکاشوانی محض تہ محض عوامی پرژارکین دۆن ہندوستانی ادارن ستیی وابستہ۔ مو تی لال ساقی چھ اصطلاح کِس معنیس متعلق لیکھان:
’’ سہ لفظ یا جملہ چھ اصطلاح بنان یتھ کنہِ خاص جمٲژ سیتۍ تعلق آسہِ۔ کنہِ کسبس یا ہۅنرِ سیتۍ مخصوص لفظ تہِ چھ اتھۍ دایرس منز یوان۔ مثالہِ پاٹھۍ نِمواسۍ ’’نسخہ‘‘ لۅغاتس منز چھ اَمیک معنے لیوٗکھمت یا لیکھنہ آمت مگر حکیم کتھِ گۅو نسخہ سہ کاغذ پرچہِ یتھ پیٹھ حکیم بیمارس دَوہن بیترِ ہند تفصیٖل لیٖکھِتھ دِیہِ۔ لفظک اصطلاحی معنے چھ عام طور ورگہ معنے آسان اَماپۆز پتہ چھ یۆہے معنے اَمیک ثیقہ معنے بنان ۔‘‘۲
حوالہ
۱: واحد:فرہنگِ ج ۔ع۔ ادبیاتِ اردو، ایس۔ ایچ۔ آفسٹ، پرنٹرس، دہلی دوسرا ایڈشن، ۲۰۱۱، صفہ نمبر۱۵۷۔
۲: انہار:سرِیت تہ ادب،(کٲشرِ شاعری منز ورتاونہ آمژ اصطلاحہ)،موتی لال ساقیؔ ، کشمیر یونیورسٹی سرینگر،۲۰۱۵ ،صفہ نمبر ۳۴۔
زمرے:تنقید


text:
واکھ تہ شروکۍ چھہِ سانہِ روایتی شاعری ہنز سۅ شعرہ ذاتھ یۅس نہ سازس کھٲلتھ گیونہ ٲس یوان۔ یم شعرہ ذٲژ سازس پیٹھ گیونہ یوان چھیہ تمن منز چھیہ تاکیدچ سیٹھا کم گنجایش آسان۔ مثلا وژن۔ وژنک تہ واکھک اگر کانہہ بوڈ امتیاز چھہ سہ چھہ یۅہے زِ اکھ چھہ سازس پیٹھ گیونک چیز تہ بیاکھ چھہ نہ۔ واکھ تہ شروکۍ چھہِ اکس خاص طرزس منز (الاپ چہ چالہِ) ادا کرنہ یوان یتھ تاکیدی طرز ادا ونو۔ یمن ہند وزن چھہ بذاتی ہیجلۍ مگر طرز ادا چھکھ تاکیدی۔ تاکید چھیہ نہ کاشرس منز لسانی یا عروضی بلکہ واکھ تہ شروکۍ ادا کرنک (اکثر وعظ بنٲوتھ) اکھ خاص طرز۔
واکھ مانس کۅل اکۅل نا اتے
ژھۅپہ مدرِ اتہِ نا پرویش
روزان شو شکھتھ نا اتے
وۅتہِ یے کنہہ تہ سے ۅوپدیش
یہ ما چھہ سازس پیٹھ گیونک چیز!
دویم کتھ چھیہ یہ زِ سازس پیٹھ گیونہ خاطرہ چھہ ضروری زِ بٲتس گژھہِ رژھ کھنڈ زیچھر آسن۔ ژور مصرعہ صنف یتھ منز رباعی تہِ یوان چھیہ چھہ نہ سازس پیٹھ گیونہ خاطرہ انفرادی طور مناسب۔ اکثر گیون والۍ چھہ بٲتھ برونہہ رباعی تہِ اکس خاص اندازس منز محدود ساز وٲیتھ گیوان۔ خالص رباعی پیٹھ چھہ نہ گیون ممکن۔
اگر وزنہ یا لیہ کنۍ تہِ واکھس تہ وژنس درمیان کانہہ فرق چھیہ نہ، موضوع کہ اعتبارہ تہِ زیادہ فرق چھیہ نہ، صرف چھیہ یہ فرق روزان زِ واکھ چھہ ژۅن مصرعن ہند (مٲنۍ تو، وژنک اکھ بند) تہ وژن چھہ واریاہن بندن پیٹھ مشتمل، تیلہِ چھیہ اکھ اہم فرق یہند طرز ادا ، یتھ کن میہ پیٹھہ کنہ اشارہ کور۔


text:
مینول
عُمٕر
مٔریٖض سٕنٛز عُمٕر کٔرِو دَرٕج
دَنٛدن تہِ اِمپٕلانٹن ہنٛز تعداد
دَنٛدن تہِ اِمپٕلانٹن ہنٛز تعداد چھَ یِوان بی او پی ناپنہِ خٲطرٕ دَرٕج کَرنہِ(١-٣٢ پَردَنٛد ہٮ۪کوکھ شٲمِل کَرِتھ)
فِی دَنٛد/اِمپٕلانٹ جایَن ہنٛز تعداد
فِی دَنٛدس یا اِمپٕلانٹس منٛز کرِو بی او پی خٲطرٕ جایَن ہنٛز تعداد (٢،٤ یا ٦) اِنتِخاب.
بی او پی پازِٹِو جایَن ہنٛز تعداد
بی او پی پازِٹِو جایَن ہنٛز تعداد کٔرِو دَرٕج
پی پی ڈی ≥٥ جایَن ہنٛز تعداد
پی پی ڈی ≥٥ جایَن ہنٛز تعداد کٔرِو دَرٕج
غٲر موجوٗد دَنٛدن ہنٛز تعداد
غٲر موجوٗد دَنٛدن ہنٛز تعداد کٔرِو دَرٕج (١-٢٨ پَردَنٛد ہٮ۪کوکھ نِہ شٲمِل کَرِتھ)
%أڑجہٕ منٛز کٔمی(ایٚلوِیولربون لاس)
ییٚتِٮ۪ن أڑجہٕ منٛز کٔمی(ایٚلوِیولربون لاس) چھَ زیادٕ تِہ تیز تَتھ جایہ چھُ١٠ فی صد ہُرٮ۪ر کرن ۔پیٚری أپیٚکل ریڑیوگرٛافس منٛز چھِ أڑجہٕ منٛز کٔمی(ایٚلوِیولربون لاس) سیٖمیٚنٹو انیمٕل جنٛکشنہٕ ١ملی میٖٹَر بۄنہٕ پیٚٹِھہ موٗلکِس پیٚتِس تام فٲصلس سٕتۍ پرکھاونہٕ یوان. بایِٹ وِنگ ریڑیوگرٛافس منٛز چھِہ أڑجہٕ منٛز کٔمی(ایٚلوِیولربون لاس) ١٠فی صد فی ١ملی میٖٹَر گٔنٛزٕراونہٕ یِوان۔
نِظٲمی/جینیٲتی(سِسٹمِک/جٮ۪ٮنٹِکس)
برٛونٛہہ کُن دِن آمژٕ نِظٲمی حالَاتوَ خٲطرٕ چُنِو " یس": ڈَیبِٹیٖز/شُگَرٕچ بٮ۪مٲرۍ قٕسٕم ١ یا ۲، آئ ایل پولی موٚرپھِزم، یا سٕٹریس۔
ماحولیٲتی(ایٚنوِرانمٮ۪نٹل)
چُنِو"برٛونٛہ کالہٕ سِگریٹ چٮ۪ن وول"(ایٚف ایٚس) اَگر٥ ؤری یا زیادٕ کالہٕ برٛونٛہہ سِگریٹ تٕرٛومُت چھُ ۔ چُنیِو"کُنہِ کُنہِ وِزِ سِگریٹ چٮ۪ن وول"(او ایٚس)، ١٠ سِگریٹ تام فی دۄہَس، "سِگریٹ چٮ۪ن وول"، ٢٠سِگریٹ تام فی دۄہَس، تِہ "واریاہ سِگریٹ چٮ۪ن وول"، اگر ٢٠ کھۄتہٕ زیادٕ سِگریٹ فی دۄہَس چَوان۔
حَوالہٕ
LANG N P, TONETTI M S: Periodontal risk assessment (PRA) for patients in supportive periodontal therapy (SPT). Oral Health Prev Dent 1: 7-16 (2003).
ڈاوٚنٛلوڈ آٹکل
Copyright (C) by www.perio-tools.com


text:
پٍنژمس شمارس منز چھہ اختر محی الدین سند بیاکھ مضمون "راج ترنگنی تہ کاشر زبان” چھپان۔ جایہ ناون متعلق امۍ سند امہ برونہم مضمون ییتہِ تحقیق تہ حقایق پیش کرنچ کوشش کران اوس، یتھ مضمونس منز چھیہ زیادہ پہن تخیلی فطانتس کٲم ہینہ آمژ۔ اتھ منز چھہ سہ کینہہ مثالہ دتھ یہ نتیجہ کڈان زِ کاشر زبان چھیہ سیٹھا قدیم تہ امکۍ واریاہ لفظ چھہِ سنسکرت زبانۍ منز شامل گژھتھ سنسکرت شبدہ کوشکۍ حصہ بنیمتۍ۔ مگر اتھ حقیقتس واقف نہ آسنہ کنۍ چھیہ عام طور یمن لفظن ہنز سنسکرت شکل مقدم ماننہ آمژ۔ شاد رمضان چھہ اتھ مضمونس متعلق لیکھان "اختر محی الدین صٲبن مضمون چھہ واقعی فکرانگیز تہ قابل توجہ۔ (یم چھہِ) گۅڈنچہ لٹہِ سون ظۅن کینژن اہم کتھن کن پھران یمہ سیتۍ کاشرِ زبانۍ ہند پرانیر تہ زبانۍ ہندس خاندانی رشتس متعلق اکھ سونچن تراے برونہہ کن یوان چھیہ۔”
نٔوۍ مس شمارس منز چھہ اختر محی الدین سند بیاکھ اکھ مضمون "اند” لفظس متعلق۔ اتھ منز چھہ سہ امہِ لفظہ چہ مختلف صرفی شکلہ دوان، یمن منز "منز” ہوۍ لفظ اتھ عجیب لغت نویسی دلچسپ بناوان چھہِ۔ "منز” لفظس منز چھہ تسندۍ کنۍ نکارۍ برونہہ لوگ /م/۔ باقی بچن وول حصہ /انز/ چھہ تسندۍ کنۍ /اند/ لفظہ چی بیاکھ شکل یۅس انزس منزس، منزیم، منزُل، انزُل تہ دلوانزُل ہوین لفظن اندر یوان چھیہ۔ اختر محی الدین چھہ اتھ نتیجس پیٹھ یمن لفظن ہندِ معنی کہ ہشرہ (؟) کنۍ واتان۔ امہ مضمون کہ تعلقہ چھہ کامل "کلامس دزیوم معافی” عنوانس تحت یمن نتیجن ہندس گرامر کین صرفی اصولن مطابق نہ آسنس کن اشارہ کران۔
ژۅداہمس شمارس منز چھپوو اقبال فہیمن میون اکھ13 ہن صفحن ہند مضمون "کاشر ڈکشنری تہ لفظن ہندۍ مول” ۔ یہ اوس تمن مضمونن ہندِ سلسلک اکھ حصہ یس میہ ڈکشنری ہندین مختلف پہلوون پیٹھ لیوکھمت اوس۔ اتھ مضمونس منز اوس میہ ہوومت زِ کاشرِ ڈکشنری منز چھہِ لفظن ہندۍ مول یاتہ غلط دنہ آمتۍ نتہ یہ لفظ چھہ تہ تی۔ میانہِ خیالہ اگر امہ غیر ضروری معلومات بدلہ لفظن ہند جنس دنہ آسہِ ہے آمت، سہ روزِہے ڈکشنری ورتاون والین ہندِ خاطرہ مفید۔ بیاکھ مضمون یس لفظن ہندس معنی یس سیتۍ تعلق اوس تھاوان اوس شیرازس دنہ آمت۔ اقبالن اوس میٲنس مضمونس اداریہس منز یمو لفظو سیتۍ بوش کھولمت:
"منیب الرحمن صٲبن چھہ کاشرِ ڈکشنری ہندس پوت منظرس منز کاشرِ زبانۍ ہندین اہم لسانی تہ غیر لسانی مسلن پیٹھ مضمونن ہند اکھ سلسلہ تیار کورمت۔ تسنز یہ کٲم چھیہ ونکینس زیر کتابت تہ جلدے ییہ کتابہِ ہندس صورتس منز برونہہ کن۔ امی سلسلہ منزہ چھن اسۍ تسند اکھ مضمون یتھ شمارس منز شایع کران۔ اتھ مضمونس منز ییتہ منیب الرحمن نن لفظن ہندۍ مول ژھارنہ کین مختلف طریقن ہنز ویژھنے کرمژ چھیہ، تتہِ چھہِ تمۍ ڈکشنری منز دنہ آمتین لفظن ہندۍ مول غلط قرار دتۍ متۍ۔ تمن پیٹھ چھہ تمۍ سیٹھا مدلل بحث کورمت۔ اتھ مضمونس سیتۍ تعلق تھاون والین تہ ڈکشنری پروجیکٹس سیتۍ وابستہ زبان دانن ہندِ خاطرہ چھہ یہ اکھ زبردست چلینج۔ ذمہ داری تہ دیانت داری چھیہ یی ونان زِ اتھ پیٹھ گژھہِ نہ صرف ردعملک اظہار بلکہ اکھ بھرپور بحث سپدن۔”
__________
واد رود متواتر کتابن پیٹھ تبصرہ تہِ شایع کران، یم سیٹھا دلچسپ آسان ٲسۍ۔ زیادہ پہن تبصرہ اوس اقبال فہیم پانہ کران۔ باقی تبصرہ چھہِ م ح ظفر، رفیق راز، شفیع شوق، تہ کٲنسہِ کٲنسہِ کرۍ متۍ۔ حالس چھہ روتل (ہری کرشن کول)، بیہ سۅکھ روح (سنتوش)، آواز دوست (غلام رسول نازکی)، ژکرہ ویوہ (ہردے کول بھارتی)، پن تہ پاپ (غلام نبی گوہر) تہ تحقیق (غلام نبی آتش) چھیہ کینہہ کتابہ یمن ہندۍ تبصر ہ وادس منز چھپییہ۔ تقریبا چھہ سٲری تبصرہ منفی تہ یمن تبصرن منز ٲسۍ اقبال فہیمنۍ تبصرہ زیادہ بے رحم آسان۔ تہندیو تبصرو منزہ کینہہ مثالہ:
"انشاییہس تہ افسانس منز کیا چھیہ بنیادی فرق یہ ہیکہِ نہ ڈاکٹر زمان آزردہ صٲبس فکرِ تٔرتھ۔ اردو تہ انگریزی انشاییہس مقابلہ چھہ آزردہ صٲبن انشایی مجموعہ شرۍگی تہ فاترازی۔ انشایہ کس ناوس پیٹھ فاترازی کرنۍ چھیہ شرمناک تہ قابل افسوس۔ فاترازی ترجمہ کرناونۍ گیہ بیاکھ فاترازی۔ فاترازی انعامہ ترنۍ گیہ انعامہ دیاون والین ہنز دماغی تہ شعوری صلاحیژن وُنہ وسنۍ۔ یژھن کتابن گژھہِ پابندی لاگنہ ینۍ تکیازِ یم کتابہ چھیہ لوکن ان پڑھ بناونس منز اتھہ روٹ کران۔”
"نادمنۍ کلہم شاعری چھیہ کلام موزون۔ امیک سبب چھہ یہ زِ سٲرسے عمرِ رود نادم نظریاتی منافق تہ خود غرض۔ نادم چھہ ژکہِ شاعر تہ امۍ سنز شاعری (اگر اتھ شاعری ونو) چھیہ اکہ درجہ حرارتچ شاعری۔ یی چھہ فراقس تہ راہی یس گومت۔ یہنز شاعری تہِ چھیہ زیادہ کھوتہ زیادہ کلام موزون۔ راہی یس چھہ نہ کانہہ واضح لب و لہجہ۔ یہ چھہ پننۍ کنۍ خیال نظماوُن یژھان مگر یم وۅپر خیال چھہِ امس ژھمب کٔرتھ گژھان تہ یہ چھہ مۅمننُن ہیوان۔”
تبصرن منز اوس صرف شفیع شوق اعتدالس کٲم ہیوان۔


text:
فردوس احمد پرے
عرش تہ لا مکان چون دیر و حرم دکان میون
نوو چھہ لدن مکان پرون از نہ پگاہ یہ کارک
عبد الا حد آزادس برونہہ ٲس کاشرِ شاعری ہنز اکھ زیٹھ روایت ییمک آغاز ژۅداہمہ صدی منز سپدمت چھہ ۔ لل دید تہ شیخ العالم ؒ اوک طرف ترٲوتھ آیہ اتھ طویل دورس دوران واریاہ گونماتھ یمو وژن تہ غزل صنف ورتٲوتھ پننۍ وۅندہ باوتھ کٔر۔ موضوعی لحاظہ ییلہ امہ دۅرچہ شاعری کُن نظر تراوان چھہِ اتہ اوس صرف عشقیہ تہ سری موضوعن للہ کھول کرنہ یوان۔ ییتہِ شاعر نسوانیت اختیار کٔرتھ تہ عاشق بنتھ پننس معشوق سندِ وصلہ خاطرہ کریشان اوس آسان۔ یہ وتھ ٲسۍ متعین کٔرتھ سٲری شاعر اختیار کران۔ کانہہ نۆو شاعر (رسول میرس ورٲے) ہیۆک نہ اتھ منز موضوعی یا ہیتی لحاظہ تیتھ کانہہ تجربہ کٔرتھ یتھ منزتس پننۍ الگ انفرادیتھ حاصل سپدہے بلکہ ٲسۍ اتھ برعکس برونہے ہموار سپزمژ وتھ رٔٹھتھ تمے گسہ آمتۍ لفظ تہ موضوع ورتاوان تہ قدامت پسندی اختیار کران۔ یم سٲری شاعر ٲسۍ انسانی زندگی سیتۍ سپدن وٲلس صورت حالس نشہِ چشم پوشی کٔرتھ پننس محبوب سندۍ گیت گیوان۔ بقول پروفیسر رحمان راہی:
’’ آزادس تہ مہجورس برونہہ ٲس یسلہ کاشر شاعری یا تہ لول نتہ اسراریتھ۔ تتھ شاعری منز اوس نہ وطنی حالات یا سماجی، سیاسی یا اقتصادی نظام بدلاونہ باپتھ کُنہِ واضح جدو جہدک پیغام۔‘‘ ۱
یہ کتھ تہِ چھیہ وننس لایق زِ اتھ دوران آیہ کینہہ تژھہ مثنوی یہ تہِ لیکھنہ یمن منز امہِ دورکۍ سیاسی تہ سماجی زندگی ہندۍ حقیقی حالات ٹاکارہ چھہِ۔
آزادس چھہ یہ امتیاز زِ سہ چھہ گۅڈنیک کاشر شاعر یس برصغیرس منز ترقی پسند تحریکہِ نشہ متاثر سپدتھ انسانی زندگی تہ تہندس نفسیاتس قریب آو تہ کۆرن روایتی شاعری منز ورتاونہ ینہ والیو موضوعو تہ زبانۍ نشہ انحراف۔ یتھہ پاٹھۍ کٔرۍ تمۍ کاشرِ شاعری منز موضوعی تہ زبانۍ لحاظہ کینہہ تتھۍ عناصر پیدہ یم امہ برونہہ شاعرن منز بالکل نابود چھہِ۔ بقولِ پروفیسرمجروح رشید :
’’ آزادن اکثر کلام وچھان چھہ احساس گنان زِ تمۍ سندین غزلن، وژنن تہ
نظمن منز چھہ اکہ نوینہ قسمک تخیلی فضا میلان۔ یودوے یہ کلام نوینہ
طرزک آسنہ باوجود ماہیژ (Nature)کنۍ ہنگامی چھہ مگر یہ کتھ چھیہ
پننہِ جایہ مسلم زِ آزاد ییمہ قسمہ کین تجربن زیو اوس اننۍ یژھان تم ٲسۍ کاشر
شاعری ہندِ مروجہ اسلوب نشہِ بالکل بدون ‘‘۔۲
آزادس برونہہ دژ گۅڈہ مہجورن امہ نویر پسندی ہنز ژینہ ونۍ۔ یودوے تمۍ گۅڈہ رسول میرنس رومانی دامنس تھپھ کٔر مگر امہ پتہ کۆر تمۍ اکھ تیتھ انفرادی لہجہ قایم ییمہ سیتۍ تس الگ تہ منفرد شناخت میج۔ تمۍ انۍ کاشرِ زبانۍ اندر نٔوۍ نٔوۍ استعارہ، تشبیہہ تہ محاورہ ییمہ سیتۍ اکہِ طرفہ آزادنہِ خاطرہ تہِ وتھ ہموار سپز تہ دویمہ طرفہ گیٔہ کاشر زبان تہِ پرانیو ہتہ واد ؤریو پیٹھہ مٲنڈمتیو موضوعو، ترکیبو تہ الفاظو نشہِ مبّرا تہ امہ نوینہ اصطلاح سازی سیتۍ گٔیہ مالا مال۔ پننہ شاعری ہندس ابتدایی دورس منز کانسہ، بٔڈس تہ مایہ ناز شاعرس سیتۍ پان رلاون چھہ نہ کانہہ سقم ماننہ یوان بلکہ چھہ یتھ معاملہ پریتھ اکس شاعرس سیتۍ گۅڈہ گۅڈہ سپدان۔ بقولِ پروفیسر مجروح رشید:
’’ یہ صورتحال چھہ پریتھ تس شاعرس سیتۍ گۅڈہ گۅڈہ یوان یس کانسہِ بییس شاعرس
سیتۍ پان ہشراونچ کوشش کرِ تہ امہِ پتے چھہ سہ وق واتان ییلہ سہ شاعر پننۍ
انفرادیتھ تہ اسلوب اختیار چھہ ہیکان کرتھ ‘‘۔ ۳
عبدالاحد آزادس تہِ چھہ گۅڈہ روایتک چھہہ لوگمت یتھ متعلق پروفیسر حامدی کاشمیری ییمہ آیہ رقمطراز چھہِ:
’’ آزادن تہِ کٔر روایتی اندازس منز شاعری شروع ۔۔۔ اتھ شاعری منز چھہ سہ اکھ عاشق درینٹھۍ یوان یس ہجرکۍ صدم أندرمہ یژھہِ تہ پژھہِ رۆس محمود گامی سندِ وقتہ پیٹھہ ورتاوس آمتۍ فارسی لفظن تہ ترکیبن منز باوان چھہِ۔ مثلا
الفتک ہٲوتھ اشارہ دلقرارہ دلبرو
جود کۆرتھم جادۍ گارہ دلقرارہ دلبرو ‘‘ ۴
مگر امہِ پتے کٔر آزادن فطری طور پننۍ اکھ الگ وتھ اختیار ییمہ سیتۍ سہ باقی ین شاعرن نشہ بیۆن تہ بدون نیران چھہ۔ دراصل اوس آزادس وقتہ چہ تبدیلی ہند واریاہ احترام تمۍ سند مانن اوس زِ وقتس سیتۍ سیتۍ چھہ ادب تہِ بدلان روزان۔ سہ اوس ییمہ چیزک قایل زِ ’’ انسانی زندگی ہند ذہن تہ خارجی روپ چھہ بدلان روزان‘‘۔ چونکہ ادب چھہ انسانی زندگی ہند ترجمان اسلے ییلہ وقتس سیتۍ سیتۍ انسانی زندگی ہندۍ خدو خال تہ اوند پوک تبدیل گٔیہ امہ سیتۍ چھیہ ادبس منز تہِ تبدیلی یوان۔ گۆو ادب باونک وسیلہ یعنی زبانۍ ہند تغّیر چھہ لامحال بنان۔ آزاد اوس اتھۍ فکرِ پیٹھ وزِ وزِ زور دوان۔ تس اوس وۅنۍ پرانین لفظن منز خیال آرایی کرنۍ سادگی تہ سستی باسان۔
پران آزاد چھہ یم ترانہ ہیچھتھ تہ زانتھ وچھتھ زمانہ
نہ گل نہ بلبل نہ مے نہ مطرب یہ شاعرن نشہِ تہِ شاعری چھا
بقولِ پروفیسر حامدی کاشمیری:
’’ یہ کتھ چھیہ وننس لایق زِ آزادن دیت کاشرِ شاعری لہجک نویر، یہ نویر چھہ نہ وۅپر باسان تکیازِ آزاد چھہ نہ نقلہ گۆر یا وۅزمس مال خور۔ تمۍ سند نویر چھہ نوِ زمانک پیداوار۔ تہ یہ نویر چھہ روایتکۍ عناصر پانس منز شروپراوتھ پننہِ آسنک باس دوان‘‘ ۔ ۵
یس پرانہِ شاعری منز لول اوس باونہ یوان بقولِ آزاد چھہ نہ تتھ منز تژھ شدتھ تہ گرمی یس انسانس پننین زنگن پیٹھ کھڑا گژھنہ خاطرہ جسارت دی ہے ییمچ وقتچ اشد ضرورت ٲس۔ سہ چھہ تمن فرسودہ خیالن پیٹھ ٹسنہ کران یم برونہہ پکنہ بجایہ انسانس پتھ چھہِ نوان۔
پرون گومت چھا نوان رنگ تہ مولہ مایہ سیتۍ
درد چمن چھا پھولان ہردچہ گگرایہ سیتۍ
تازہ کر یاونس غازِ اولت یا خضاب
انقلاب ان انقلاب انقلاب ان انقلاب
قصہ تہ افسانہ پرانۍ پنجرہ تہ زولانہ میانۍ
زہر بٔرتھ شہمار درینٹھۍ یوان نند بانۍ
پۅشہِ تھرین کیا بکار سازہ گرین ہند ٹھباب
انقلاب ان انقلاب انقلاب ان انقلاب
شاعر چھہ نہ پریتھ ساتہ پننۍ کتھ وننہ خاطرہ نوۍ نوۍ لفظ گران بلکہ چھہ سہ اکثر و بیشتر پرانین لفظن پنن تخلیقی اتھہ ڈالتھ نین معنی ین ہندس قالبس منز ترٲوتھ تتھہ پاٹھۍ مستعمل کران یتھہ تم تمۍ سندِ منشہِ مطابق خیالن ٹھوس شکل دِن۔ وۅنۍ اگرنے شاعرس یتھۍ لفظ تہِ وقتس پیٹھ ساتھ دِن تمۍ ساتہ چھیہ نہ تس نؤ زبان تھرنس چارے لگان تکیازِ پننہِ وۅندہ باوژ خاطرہ کرِ نہ کانہہ شاعر ہرگز تہِ تژھ زبان استعمال ییمہ سیتۍ تمۍ سندۍ طاقتور خیالات تہ تجربات ٲمی روزن۔ توے وۆن آزادن
خیالن ہنز بلندی چھا ویپان کمزور لفظن منز
چھہِ ژۆنبمہ متۍ لال ناداناہ برانآمین پنن اندر
عبدالاحد آزادس اوس کاشرِ قومک تہ زبانۍ ہند ژک۔ تمۍ سگنٲو کاشر زبان پننہِ تخلیقی صلاحیژ سیتۍ۔ تس ٲس کشیرِ ہندس پتھ کالس پیٹھ تہِ سنۍ نظر یتھ منز بجہ بجہ ہستی پیدہ گمژہ چھیہ۔ آزاد چھہ پتھ کالس تہ پیش کالس مقابلہ کٔرتھ اکہ طرفہ تمن شخصیژن یاد کران یمو ییتھۍ زمینہِ پیٹھ زنم لٔبتھ اکھ تھۆد مقام پرومت چھہ دویمہِ طرفہ چھہ پانس اندۍ پکۍ استبدادی حالات وچھتھ احتجاج کران ۔
اولاد بڈشہس ہیو رۆچھمت چھہ ییمۍ کۅچھے منز
بۅچھہِ سیتۍ مران وتن پیٹھ تہندے عیال آسیا
کلہن غنی تہ صرفی سیراب کرۍ ییمۍ آبن
سے آب سانہِ باپت زہرِ ہلال آسیا
بقولِ ڈاکٹر محفوظہ جان :
’’آزادن اکثر کلام چھ وطنہ کس کلہم پتھ کالس اکہ نتہ بییہِ طریقہ پیش کران
تہ امہ کہ بجرک راس گژھن تہ راون بار بار تہ پھرۍ پھرۍ احساس دوان
تہ زمانہ چن تبدیلی ین سیتۍ امچ ناہمواری ژیتس پاوان ‘‘۔ ۶
ییتھۍ ہوۍ حالات بیان کٔرتھ چھہ آزاد سماجک عکس تہِ ہاوان تہ اتھ سیتۍ سیتۍ چھہ لسانی سطحس پیٹھ نوۍ نوۍ محاورہ گٔرتھ زبان تہِ مالا مالا کران۔
ہا بندہ ژیہ شوبی نہ غلامی تہ گدایی
سر پایہ داری فند تہ فریب چھا یہ خدایی
سون ماز وازہ وانن سالن ضیافژن کیت
معصوم خانہ مالین سانین یہ حال آسیا
تنے انسانیت ٲس کُنہِ وۅنۍ رود نہ کینہہ باقی
گۅڈنۍ ٲس وارہ گامژ خرچ پرٲنس گریٹ وارس منز
آزادس چھہ پنین ہمعصرن منز اکھ بۆڈ امتیاز یہ زِ ییتہِ تمۍ سندین ہمعصرن ہنزِ شاعری منز مقامیت لبنہ یوان چھیہ تتہِ، چھہ آزادن نعرہ کل عالمہ کین انسانی حقوقن ہندس حقس منز نار ریہہِ ہندۍ پاٹھۍ جونٹہ ماران۔ سہ اوس پریتھ ساتہ کلہم انسان سنز آزادی ژھاران۔ تمۍ کٔر نہ کُنہِ مخصوص مذہبچ یا فرقچ طرفداری، توے آو تس واریاہ لٹہِ لادین آسنک الزام تہِ دنہ۔ تسندِ لولک آلو اوس کل انسان سندِ خاطرہ اکے، چاہیے سہ ہیوند، مسلمان یا سکھ اوس۔ پریم ناتھ بزاز چھہ لیکھان:
’’ آزاد انسانیت کا علمبردار ہے اس کی راے میں انسانی زندگی کا مقصدِ
اعلیٰ صرف یہ ہے کہ انسان انسان بننا سیکھ جایے۔ وہ کسی خاص دین
دھرم یا مذہب کا قایل نہیں ہو ‘‘۔ ۷
تس اوس فرقہ واری تہ انسانی اقدارن ہندِ پامال گژھنک سیٹھہے افسوس ییمچ باوتھ تمۍ سندس کلامس منز جایہ جایہ میلان چھیہ۔
انسان چیوان تریشہِ کنہِ انسان سندے خون
انسانیت نو روز کُنہِ انسان کلن منز
محبت بٲگراون کیتھ کریونکھ قۅدرتن پیدا
ژیہ لوگتھ دین و ایمانس کرُن باپارہ انسانو
یم یکسانہ کہ ہالہِ پادانے
کس پنن کس چھہ بیگانے میون
یُتھ میہ نشہِ ہیوند تیتھ مسلمانے
گوش تھاو بوز افسانے میون
دیندار ژیہ چھے دین پنن چھم میہ پنن دین
ایمان خدا چون انسان مدعا میون
عبدالاحد آزادس متعلق ہیکہِ یہ اکھ سوال تہِ ؤتھتھ زِ تس کیا مجبوری پییہِ نۆو شعرہ محاورہ بناونچ ییلہ زن تس پانس برونہہ ہتہ واد وری ین ہند اکھ بۆڈ سر چشمہ میسر اوس۔ یا ونو تم کم وجوہات ٲسۍ یمو کنۍ آزادنس شاعرانہ مزاجس منز تژھ تبدیلی آیہ ییمہ سیتۍ سہ روایتس مولے پھیرتھ گۆو؟ امہ سوالک جواب چھہ یہ زِ وہمہ صدی منز یم سیاسی تہ سماجی حالات پاد سپدۍ آزاد اوس تمن پیٹھ سنجیدگی سان غور کران تہ بحثیتِ عالمی انسانیتک علمبردار باسیاو تس اتھ استبدادی صورتحالس زاین دُین اکھ شاعرانہ تہ انسانی فرض۔ فن کار سنز کٲم تہِ چھیہ یہے آسان زِ سہ کرِ پننۍ محسوسات تہ تجربات پزین تہ خالص لفظن منز تتھہ پاٹھۍ پیش یتھہ تمہِ سماجچ اکھ پٔز تصویر وۅتلہِ۔ اتھۍ پیٹھ اوس آزاد تہِ تاکید کران۔ سہ اوس تمن شاعرن پیٹھ افسوس کران یم پنن اوند پوک منسٲوتھ پننس محبوب سندس حسنس اندۍ اندۍ نژتھ آمین خیالن پنہ پنہ آسن کران۔
ہاے کنیر ضایع کۆر پرانۍ مدرۍ فلسفن
زندہ مرے مۅردہ بیٹھۍ ؤلتھ زن کفن
تس درد غزل خوانس صد حیف ہزار افسوس
یس خام خیالن پتھ آرام دلک راوے
یہ کتھ آیہ امہ برونہہ تہِ وننہ زِ آزادس ٲس یہ وتھ برصغیر چہ ترقی پسند تحریکہِ نشہِ میجمژ ییمک مدعا یی اوس زِ ادب گژھہِ انسانی زندگی ہنز لاچاری، مظلومی، بے بسی، تہ سماجی نابرابری ہنز پورہ عکاسی کرن۔ آزادس اوس پانس تہِ سماجی تفاوتھ ؤچھتھ ذہنی توس وۅتھان۔ سہ اوس پننس وطن دارس کن مخاطب سپدتھ تس غلامی ہندِ طوقِ لعنت نیبر کٔڈتھ شاہ پٲز سندۍ پاٹھۍ پرواز کرنہ خاطرہ جسارت دوان۔ ییتھۍ خیالات تہ تصورات بیان کرنہ خاطرہ پییہ آزادس یا تہ نٔو زبان گرنۍ نتہ پرانہِ نے لفظن نٔوۍ جامہ ولنۍ تکیازِ تس اوس پورہ یقین زِ شاعری ہندِ ذریعہ ہیکن لوکن ہندۍ مۅردہ دل زندہ گژھتھ تہ متحرک سپدتھ۔ پروفیسر شفیع شوق چھہ رقمطراز:
’’شاعر کو یقین ہے کہ الفاظ کا ہتھیار اور سلیقہ اس دنیا کی نجات دے سکتا
ہے۔ کیونکہ شاعری آزاد کی نظر میں براہ راست ظلم اور جبر سے دبے
لوگو ں کے دلوں تک پہنچ کر ایک اندرونی انقلاب پیدا کر سکتی ہے۔‘‘ ۸
ییتہِ آزادس برونہہ پمپوش، پوش پھۅلن، باغن ہرد لگن، زلفِ خم، سورگچ حور وغیرہ ہوۍ محاور تہ ترکیبہ میلان چھیہ تتہ چھہ آزاد یم مشرٲوتھ یمن کُنہِ کُنہِ جایہ نۆو معنہِ دتھ کنڈۍ تہ خار، غم تہ شادۍ، برم تہ فریب، قرآن تہ گیتا، قلاین تہ بلاین، دین و ایمان، کفرکۍ ترانہ، اوتار تہ پیغمبر، سہہ تہ شال، تقدیر غلامی، مانزِ نم، وغیرہ ہوۍ محاورہ تہ ترکیبہ تُھرتھ پنن الگ تہ منفرد اسلوب بناوان۔
دۅگنیار چھہ ییلہ مطلب پوزایہ نمازِ ہند
سوزس بہ یہ بخشایش بییہِ تورۍ لٔدتھ ڈالۍ
کینہہ پران کفرکۍ ترانہ کینہہ چھہِ دینکۍ دم دوان
چانۍ لولن رۆچھ یمو داغو نشہِ دامانہ میون
اولاد بڈشاہس ہیو رۆچھمت چھہ ییمۍ کۅچھے منز
بۅچھہِ سیتۍ مران وتن پیٹھ تہندے عیال آسیا
پرون فسانہ کفر تہ دین پیدہ ژہ کر کنیر یقین
زان زمانہ گُر تہ زین پان ژہ اتھ سوار کر
یم شعر پٔرتھ چھیہ یہ کتھ واضح گژھان زِ آزاد صابنۍ زبان چھیہ پرانہِ زبانۍ نشہِ مکمل پاٹھۍ وکھرہ تہ سہ چھہ پننہِ امہ نوینہ محاورہ تہ اصطلاح سازی ہندِ لحاظہ کاشرس ادبس منز ہمیشہ داد دیُن لایق۔
حوالہ:
۱: پروفیسر رحمان راہی، کاشر شیرازہ ( عبدالاحد آزاد نمبر)،جموں و کشمیر اکیڈیمی آف آرٹ کلچر اینڈ لنگویجز، سرینگر،۰۰۵-۲۰۰۴ ، ص۱۷ ۔
۲: پروفیسر مجروح رشید، عصری کاشر شاعری، بک میڈیا ڈلگیٹ، سرینگر، ۱۹۹۵ ، ص ۴۴
۳: ایضاً، ص ۳۲۔
۴:پروفیسر حامدی کاشمیری، جدید کاشر شاعری، کاشر ڈپارٹمنٹ، کشمیر یونیورسٹی، سرینگر، ۱۹۸۲ ص ۳۶۔
۵: ایضاً،ص ۴۲۔
۶: ڈاکٹر محفو ظہ جان، کاشر شیرازہ (عبدالاحد آزاد نمبر)،جموں و کشمیر اکیڈیمی آف آرٹ کلچر اینڈ لنگیجز، سرینگر، ۵-۲۰۰۴ ، ص ۲۳۹۔
۷: پریم ناتھ بزاز، شاعر انسانیت، حالی پبلشنگ ہاوس، دہلی، ۱۹۵۲ ص ۲۱۔
۸: پروفیسر شفیع شوق، اردو شیرازہ ( عبدالاحد آزاد نمبر)، جموں و کشمیر اکیڈیمی آف آرٹ کلچر اینڈ لنگویجز، سرینگر، ۲۰۰۲ ،ص ۶۸-۲۶۷۔
زمرے:عبدالاحد آزاد


text:
مَدَتھ:تَعارُف کَتھ صَفہٕ/2
کَتھ صَفہٕ
کَتھ باتھ خٲطرٕ
رُکُن کَتھ صَفہٕ
پٲغامَن خٲطرٕ
طَرٕز
اَصٕل ظٲہِریَتھ
مِثال
کیٚنٛہہ مِثال
دیان پانَس کُن
باقی صٲرفَن ہٕنٛز مَدَتھ
خُلاصہٕ
وُچھِو تُہؠ کیا ہیٚچھوہ
وِکیٖپیٖڈیاہَس پؠٹھ چھُ پرَٛتھ کٲنٛسہِ رُکنَس پَنُن رُکُن کَتھ صَفہٕ آسان. اَتھ صَفَس پؠٹھ ہیٚکہِ کانٛہہ تہِ رُکُن تُہؠ خٲطرٕ پٲغام لیٚکھِتھ. باقی رُکُن ہیٚکَن سَوال یا تَجویٖز دِتھرُکُن یِم نہٕ دَرٕج آسَن (ای پی رُکُن) یِم یَکجا اِنٹرنؠٹ رٲبطہٕ آسَن اِستِمال کَرن مِثال سۆکوٗلَن مَنٛز، تِمن چھُ یَکجا ای پی کَتھ صَفہٕ آسان. اَگر تُہؠ لیٚکھہٕ کانہہ پٲغام، تُہؠ وُچھِو اَکھ اِطلاع کُنہِ تہِ صَفَس پؠٹھٕ کَنہِ: اَگر تُہؠ لیٚکھہٕ کانہہ پٲغام، تُہؠ وُچھِو اَکھ اِطلاع کُنہِ تہِ صَفَس پؠٹھٕ کَنہِ
تُہؠ ہیٚکِو جَواب تَمہِ حِصاب دِتھ یِتھ پٲٹھؠ مَضموٗن کَتھ صَفَن پؠٹھ دِنہٕ چھُ یِوان: [جَواب] لِنک پؠٹھ کِلِک کَرنہٕ سٟتؠ یۄس جُملَس پَتہٕ چھِ آسان. اَگر تُہؠ کٲنٛسہِ صٲرف سُنٛد تَوَجو آسہِ اَتھ بَحَث کُن اَنُن، تَتھ خٲطرٕ چھُ یہِ بَٹُن اِستِمال گَژھان، اَمہِ سٟتؠ چھِ تِمَن اِطلاع میلان.
عام طور، ہیٚکِو تُہؠ کٲنٛسہِ تہِ رُکُن سُند رُکُن صَفہٕ تِہٕندِس دَستَخطس مَنٛز وُچھِتھ، یہِ لِنک "کَتھ". یہِ دَستَخط چھُ پرَٛتھ کُنہِ پٲغام جُملَس پَتہٕ آسان. تُہؠ ہیٚکِو تِہٕندِس کَتھ صَفَس پؠٹھ تِہُند ناو لِنکہٕ پؠٹھ کِلِک کٔرِتھ تہٕ پَتہٕ کَتھ لِنک پؠٹھ کِلِک کٔرِتھ. تُہؠ ہیٚکِو تِہٕندِس کَتھ صَفہٕ تَلاش تہِ کٔرِتھ، تَتھ خٲطرٕ کٔرو تَلاش ڈَبَس مَنٛز ٹایِپ "رُکُن کَتھ:" تہٕ تِہُند رُکُن ناو.


text:
دپان موت چھہ برحق۔ از چھہِ زندہ، پگاہ چھہ مرُن۔ مگر تمیک مطلب ما گوو زِ اسۍ بیہمو ونکہِ پیٹھے قبرِ منز۔ ممکن چھہ عربی رسم الخط تہ باقی تمام خط (چینی، جاپانۍ، کوریایی، روسی بیترِ بیترِ) گژھن دنیا منزہ غیب تہ پتھ کن روزِ صرف رومن خط، تمیک مطلب ما چھہ زِ اتھ دوراندیشی تحت نمو اسۍ یمن خطن ہنز بیخ زٲلتھ۔ ممکن چھہ ہتھ، زہ، تریہ ہتھ وری برونہہ کن مرن تمام زبانہ تہ صرف روزِ انگریزی باقی، تمیک مطلب ما گوو زِ اسۍ ژھنوو دور اندیش بٔنتھ ونی پننہ زبانۍ کھش کٔرتھ۔ کورِ بچن چھہ واریو گرہ گژھن آسان مگر یہ ما چھیہ کانہہ دور اندیشی زِ اسۍ ژھنوکھ یم جگر پارہ وقتہ برونہے گرہ مںزہ کڈتھ۔ انگریزی سکرپٹ کیازِ ورتاوو، اسۍ کونہ ورتاوو انگریزی زبانے تیلہِ، قصے مۅکلہِ۔ سۅے گیہ اصل دور اندیشی۔ کاشرِ خاطرہ رومن سکرپٹک تجویز چھہ نہ نوو۔ یہ تجویز آو 50 کین دہلین منز تہِ برونہہ کن۔ مون زِ ٹینگ سنز دوراندیشی چھیہ صحیح مگر بوزۍ زیس توت تام کٲژا پییہ ین تہ گژھن۔
ییلہ پنڈت کشرِ نیبر درایہ تمو ورتوو نہ پننین شایع تہ غیر شایع تحریرن منز عربی خط (حتی کہ شاردا تہِ نہ) بلکہ کورکھ دیوناگری خط استعمال یمیک مطلب یہ چھہ زِ تم چھہ عربی خطس مذہبی/تہذیبی نظرِ وچھان۔ یودوے اتھ کانہہ حرجہ چھہ نہ اگر کانہہ لسانی اقلیت تحفظ کس احساسس تل بدل کانہہ خط ورتاورِ، تاہم چھیہ تمچ حیثیت تمہ اقلیت چہ ضرورژ تامے محدود روزان۔ مگر دیوناگری چھہ کاشرکہ خاطرہ اکہ متوازی خط کس صورتس منز ہندوستانس منز پروجیکٹ کرنہ یوان۔ کاشرس چھہ نہ رسم الخطک کانہہ مسلہ بلکہ چھہ یہ سیاسی طور بناونہ آمت۔ مسلہ چھہ خالص املاہک یتھ کن توجہ دین ضروری چھہ۔ مسلہ چھہ نہ کس اکھ خط ورتاوو بلکہ یس تہِ خط ورتاوو تمچ عملی صورت (یتھ املا وونکھ) یم چلینج تہ مسلہ کھڑا کرِ تمن ہند حل کتھہ پاٹھۍ ییہ کڈنہ۔ رسم الخط تہ املا چھہ زبانۍ ہنزِ خواندگی سیتۍ تعلق تھاوان، یمن چھہ نہ زبانۍ ہندس بقاہس سیتۍ کانہہ سید سیود رشتہ۔ زبان چھیہ تحریری نظام چہ غیر موجودگی منز تہِ زندہ روزان۔ کاشر زبان چھیہ برونہہ کنچ مثال۔ عربی، دیوناگری یا رومن خط ورتاونہ سیتۍ گژھہِ نہ کاشر بییہ تمن گرن منز بولن شروع یمو اردوچ گولہ پٲرم شکل اختیار کرمژ چھیہ۔
کاشر چھہ تمہ قسمک لسانی سموداے یمن منز ترین زبانن ہند بور وارہ وارہ اکس زبانی ہنز بنیاد کمزور کران چھہ۔ انفرادی طور چھہ انسان دویہ کھوتہ زیادہ زبانہ پانس سیتۍ پکنٲوتھ ہیکان مگر اکھ لسانی کمیونٹی ہیکہِ نہ زیادہ کالس یہ بور تلتھ۔ افسوس چھہ یہ زِ اتھ کشمکشہ منز چھیہ پننی ٹٲٹھ زبان راوان۔ کاشرس چھہ یۅہے مسلہ درپیش۔ اتھ نہ ہیکہ رومن خط بچٲوتھ تہ نہ کلاسیکل زبانۍ ہند درجہ۔


text:
ابزار تراش فروشنده عمده قلاویز,پخش قلاویز,بورس قلاویز,پخش قلاویز تیتکس,قلاویز دستی تیتکس,قلاویز دستی تیتکس آلمان,قلاویز TITEX,قلاویز دو تایی تیتکس,قلاویز سه تایی تیتکس,قلاویز اینچی تیتکس,قلاویز دستی اینچ تیتکس,قلاویز دستی دنده استاندارد تیتکس,قلاویز دستی دنده ریز تیتکس,قلاویز دستی دنده درشت تیتکس,قلاویز دستی استیل تیتکس,قلاویز دستی فولاد تیتکس,قلاویز دستی چدن و آلومینیوم تیتکس,قلاویز دستی دنده کبریتی تیتکس,قلاویز دستی سر تخت تیتکس,فلاویز دستی لوله تیتکس,قلاویز دستی کبالت دار تیتکس,
قلاویز دستی تیتکس TITEX,قلاویز دستی تیتکس TITEX,قلاویز تیتکس TITEX,قلاویز دو تایی تیتکس TITEX,قلاویز سه تایی تیتکس TITEX,قلاویز اینچی تیتکس TITEX,قلاویز دستی اینچ تیتکس TITEX,قلاویز دستی دنده استاندارد تیتکس TITEX,قلاویز دستی دنده ریز تیتکس TITEX,قلاویز دستی دنده درشت تیتکس TITEX,قلاویز دستی استیل تیتکس TITEX,قلاویز دستی فولاد تیتکس TITEX,قلاویز دستی چدن و آلومینیوم تیتکس TITEX,قلاویز دستی دنده کبریتی تیتکس TITEX,قلاویز دستی سر تخت تیتکس TITEX,فلاویز دستی لوله تیتکس TITEX,قلاویز دستی کبالت دار تیتکس TITEX,قلاویز دستی M2 تیتکسTITEX,قلاویز دستی M2.5 تیتکسTITEX,قلاویز دستی M3 تیتکسTITEX,قلاویز دستی M4 تیتکسTITEX,قلاویز دستی M5 تیتکسTITEX,قلاویز دستی M6 تیتکسTITEX,قلاویز دستی M7 تیتکسTITEX,قلاویز دستی M8 تیتکسTITEX,قلاویز دستی M10 تیتکسTITEX,قلاویز دستی M12 تیتکسTITEX,قلاویز دستی M14 تیتکسTITEX,قلاویز دستی M16 تیتکسTITEX,قلاویز دستی M18 تیتکسTITEX,قلاویز دستی M20 تیتکسTITEX,قلاویز دستی M22 تیتکسTITEX,قلاویز دستی M24 تیتکسTITEX,قلاویز دستی M27 تیتکسTITEX,قلاویز دستی M30 تیتکسTITEX,قلاویز دستی M33 تیتکسTITEX,قلاویز دستی M36 تیتکسTITEX,
HAND TAPS M2 TITEX,
HAND TAPS M2.5 TITEX,
HAND TAPS M3 TITEX,
HAND TAPS M4 TITEX,
HAND TAPS M5 TITEX,
HAND TAPS M6 TITEX,
HAND TAPS M7 TITEX,
HAND TAPS M8 TITEX,
HAND TAPS M10 TITEX,
HAND TAPS M12 TITEX,
HAND TAPS M14 TITEX,
HAND TAPS M16 TITEX,
HAND TAPS M18 TITEX,
HAND TAPS M20 TITEX,
HAND TAPS M22 TITEX,
HAND TAPS M24 TITEX,
HAND TAPS M27 TITEX,
HAND TAPS M30 TITEX,
HAND TAPS M33 TITEX,
HAND TAPS M36 TITEX,


text:
یوت کیا ٲسۍ متۍ چھہِ اسۍ یکجا
دراو دۅنونۍ الگ الگ فتوا
(لوہ تہ پروہ، 1965)
اماں جی گزرییہ جمہِ، ابا جی تہِ گزریوو جمہِ۔ دۅشوے ٲسۍ زٹھس نیچوس نش ترۍ متۍ۔ یہ گۆو یکجا۔
اماں جی تٲرکھ سرینگر تہ کرکھ تتہِ دفن، اباجی تورکھ نہ سرینگر، کۆرکھ جمہِ دفن۔ یہ گۆو الگ الگ فتوا۔
اماں جی گزرییہ 30 مہِ تٲریخہ۔ اباجی تہِ گزریوو 30 مہِ تاریخہ۔ یہ گۆو یکجا۔
اماں جی گزرییہ مارچ 2013 منز۔ اباجی گزریوو اکتوبرس 2014 منز۔ یہ گۆو الگ الگ فتوا۔
(از چھہ یہندِ گزرنک تاریخ مگر مول موج چھہ پیوان کنہِ دۅہہ تہِ یاد، شاید ازۍ کہ کھوتہ زیادہ ۔۔ منیب)


text:
عروض چھہ آہنگ چہ ضابطہ بندی ہند ناو۔ یہ ضابطہ بندی چھیہ پریتھ عروضس منز، خاص کر منظم عروضن منز یمن منز عربی فارسی عروض شامل چھہ۔ یہ چھہ پوز زِ نمونہ وزن (مثلا مفاعلن فعلاتن مفاعلن فعلن) چھہِ مشینی مگر زبانۍ ہندۍ یم متحرک تہ زندہ لفظ یمن نمونن پیٹھ گنڈنہ یوان چھہِ، تم چھہِ امہِ بنیادی آہنگ علاوہ پنن تہِ اکھ زندہ لسانی آہنگ تھاوان یتھ منز لہجہ تہ معنیک تہِ برابر دخل آسان چھہ۔ مطلب یہ زِ مفاعلن فعلاتن مفاعلن فعلن وزن اگرچہ مشینی چھہ اتھ پیٹھ وننہ آمتۍ غزل گژھن نہ مشینی آسنۍ تکیازِ میکانیکی آہنگ کنے ٲستھ تہِ گژھن نہ تم اکی لسانی تہ معنوی آہنگکۍ آسنۍ۔ اگر یُتھ صورت حال برونہہ کن ییہِ سۅ چھیہ لازما شاعر سنز کمزوری، یۅس خاص کر تکرار یا تقلیدک نتیجہ آسان چھہ۔ مثلا اتھ وزنس پیٹھ وننہ آمتۍ کاملنۍ غزل گژھن باقی شاعرن ہندین غزلن نش تہنزِ مخصوص زبانۍ کنۍ اکۍ سے عروضی نمونس پیٹھ ٲستھ تہِ لسانی آہنگ کہ لحاظہ مختلف آسنۍ۔ مثالی وچھن ترایہ کنۍ گژھن اتھ وزنس پیٹھ کاملنۍ ونۍ متۍ غزل تہِ اکھ اکس نش مختلف لسانی آہنگ ہیتھ آسنۍ۔ یہ نکتہ کرون بنمیو ترییو غزلو سیتۍ واضح ۔ اکھ غزل چھہ امین کاملن تہ بیاکھ رفیق رازن تہ بیاکھ شفیع شوقن۔
سہ وق سہ رٲژ پہر ییلۍ جگر وہاں آسی
بدن یہ ماز چھنتھ کرنز ہیو مۅژاں آسی
یہ لر تہ کانہِ لگاں کیل ہۅ لر تہ اڈۍ جہ فنا
تہِ پوشہ پان پنن بسترس سناں آسی
(امین کامل)
یِتھے چھہِ باگہ یواں کس مژر تہ خاموشی
سراں چھہ زندہ زوے کُس قبر تہ خاموشی
ژۅپارۍ زنتہ یہ چونے نظارہ بییہ نہ کہنی
ژۅپارۍ زنتہ یہ میانی نظر تہ خاموشی
(رفیق راز)
گژھن تہ اوس تمس گوو گژھتھ سہ آو نہ زانہہ
سیٹھا زمانہ گژھتھ آوہ آو دراو نہ زانہہ
لبن زٔلس چھہ ژشاں مول اندرہ باچھہِ کلا
ہنیوو گٹہِ منزے وۅگہ ووبۍ پھبیاو نہ زانہہ
(شفیع شوق)
یمن ترین غزلن ہند لسانی آہنگ چھہ نہ اکۍ سے مشینی وزنس پیٹھ ٲستھ تہِ کنے۔ یمن غزلن ہند انفرادی لسانی آہنگ بناونس منز ییتہِ یہندس مخصوص لفظیاتس، لفظن تہ تمن ہنزن آوازن ہندس دروبستس تہ مخصوص لہجس دخل چھہ تتہِ چھہ کنہِ حدس تام اتھ منز ردیف قافیہ تہِ مدد گار سپدان۔ امہِ علاوہ وچھو شوق سندین شعرن منز واقعاتی فعلن ہند ورتاو تہ اتھ مقابلہ رفیق راز نین شعرن منز واقعاتی فعلن نش احتراز، تہ کامل سندین شعرن منز شرطیہ فعل۔ یم سٲری لسانی پہلو چھہِ شعرک مخصوص آہنگ تعمیر کرنس منز مدد کران۔ وۅنۍ وچھون کاملنے بیاکھ غزل یس اتھۍ مفاعلن فعلاتن مفاعلن فعلن کس وزنس پیٹھ وننہ چھہ آمت:
یہ نار کیتھ چھہ الہی شہر شہر چھہ دزاں
عقل گمژ چھیہ دہے دہ اگر مگر چھہ دزاں
دزاں چھہِ بام پیواں ژینۍ ہیواں الاو کٹھین
گرس گرس چھیہ پلاں ژھٹھ نفر نفر چھہ دزاں
امہِ غزلک لسانی آہنگ چھہ یک دم کاملنہِ پتمہِ غزلہ نش مختلف تہ یتھے پاٹھۍ راز تہ شوق نہِ غزلہ نش تہِ۔ نکتہ چھہ یہ زِ وزنچ مشینی نوعیت (یۅس پریتھ قسمہ کہ عروضچ بنیاد چھیہ) چھیہ نہ یتھین غزلن برونہہ کنہِ کانہہ معنی تھاوان۔ یتھین غزلن منز چھہِ مشینی وزنہ بجایہ یمن غزلن ہنز لفظیات، آوازن ہنز دروبست، معنیاتی فضا تہ لہجک آہنگ پرن والۍ سندس ذہنس آوراوان۔ مگر ییلہِ کانہہ شاعر یتھین غزلن ہنز محض تقلید کرنہِ بیہان چھہ، عروض کہ مشینی نوعیتک احساس پیدہ گژھن چھہ لازمی۔ یہ احساس چھہ تیلہِ تہِ سپدان ییلہِ اسۍ رسالن منز اکی لسانی آہنگکۍ تہ لہجکۍ غزل صفحہ پتہ صفحہ وچھان چھہِ۔ یہ احساس چھہ نہ عربی فارسی عروض سے سیتۍ مخصوص بلکہ ہیکہِ یہ کنہِ تہِ عروضس منز ممکن ٲستھ۔ اتھ چھہ نہ صرف عروض کس ورتاوس سیتۍ رشتہ بلکہ لفظیاتس تہ لہجس سیتۍ تہِ۔ مثالہِ پاٹھۍ نمون اسۍ کاملن بنم غزل یس فاعلاتن مفاعلن فعلن کس وزنس پیٹھ چھہ:
نندرِ اندر نندر خراب تہِ کر
با سکوں روز اضطراب تہِ کر
سونچہ سودرکۍ ملر تلکھ ہمراہ
شیچھ یہ باوی دلک حباب تہِ کر
اتھۍ غزلس پیٹھ ییلہِ راہی ہیو شاعر پنن غزل نہ صرف وزنہ کنۍ تہ قافیہ کنۍ بلکہ لہجہ کنۍ تہِ تقلید کٔرتھ ونان چھہ، یک دم چھہ تکرارک احساس گژھان۔ اگر اتھ آہنگس ساری شاعر یتھے پاٹھۍ پتہ لگن یۅہے احساس گژھہِ عروض کس مشینی احساسس منز تبدیل۔ وچھوکھ راہینۍ شعر:
سودرہ تارس تراں سراب تہِ سر
ٹورۍ اسناہ کراں گلاب تہِ ہر
چانہِ جسمچ سبز سپار پٔرم
میانہِ روحک کرہن عذاب تہِ زر
نہ صرف چھہ اتھ منز کاملنہِ غزلہ کہ بنیادی لہجک آہنگ برقرار تھاونہ آمت بلکہ چھہ قافیہ تہِ برقرار تھاونہ آمت۔ اتھ غزلس منز چھہ کاملنہِ بییہِ اکہ غزلک ول تہِ ورتاونہ آمت۔ یعنی دوگن قافیہ۔ وچھون سہ غزل تہِ۔
چشمے تلکھ اضطراب ہاوکھ
دم دتھ تہِ کوتاہ حباب تھاوکھ
ماگس اندر تے امار برادی
ژٹۍ ژٹۍ حریرس گلاب چھاوکھ
میانہِ پیٹھمہِ بحثک مطلب چھہ یہ زِ جان شاعر سندس اتھس منز چھہ نہ عروضک مشینی پاس نظری یوان۔ سہ چھہ پننہِ لہجہ تہ لفظیات چہ انفرادیژ تہ تحرک سیتۍ عروضک سہ پاسے نظرن دور کران۔ کامل، راز تہ شوق سندین غزلن منز چھہ نہ وزنہ کس مشینی نمونس منز کانہہ انحراف کرنہ آمت۔ تمہِ وارے چھہ یمن تریشونی غزلن منز آہنگک تنوع میلان۔ شاعری ہندِ آہنگک تنوع ہیکہِ لسانی انفرادیژ تہ لسانی تنوع علاوہ زحافن ہندِ ذریعہ یا عروضی انحرافو سیتۍ تہِ پیدہ کرنہ یتھ۔ عربی فارسی عروضس منز چھہِ آہنگ زیٹھین ژھۅٹین ہیجلین ہنزِ اکہ خاص ترتیبہِ سیتۍ پیدہ کرنہ یا گنڈنہ یوان۔ لہذا یمن ہنز یہ ترتیب قایم تھاونۍ چھیہ امہِ عروضچ اولین ضرورت۔ تمن عروضن منز ییتہِ عروضچ (آہنگ پیدہ کرنچ) بنیاد ژھۅٹین زیٹھین ہیجلین ہندس ترتیبس پیٹھ چھیہ نہ، تمن منز اگر ہیجلۍ اورہ یور تہِ گژھن کانہہ فرق پییہ نہ۔ مگر یتھ عروضس منز زیٹھین ژھۅٹین ہیجلین ہنز خاص ترتیب ورتاونہ یوان آسہِ، سۅ برقرار تھاونۍ چھیہ ضروری۔ البتہ اکہِ خاص ترتیبہِ سیتۍ پیدہ کرنہ آمت آہنگ برقرار تھٲوتھ رکھہِ ڈلنس چھہِ زحافہ ورتاو ونان۔ یعنی کینژن جاین چھہ تنوع پیدہ کرنہ کہ غرضہ ترتیبہ منز تبدیلی کرنک اجازت۔ پریتھ کانہہ شاعر چھہ نہ آہنگن ہند یوت ماہر آسان زِ سہ کرِ نوۍ نوۍ زحافہ ایجاد۔ اوے چھہِ پریتھ بحرس تہ وزنس عروضی کتابن منز کینژن مخصوص زحافن ہنز نشاندہی وتھ ہاونہ خاطرہ کرنہ آمژ تاکہ مجبوریو، مقصدو علاوہ ییہِ مختلف زبانن ہندِ آہنگک تہِ خیال تھاونہ۔ زحافہ ورتاوہ سیتۍ چھہِ نہ صرف اکہ وزنہ پیٹھہ نوۍ وزن بناونہ یوان بلکہ چھہ اکۍ سے وزنس منز آہنگک تنوع تہِ پیدہ کرنہ یوان۔ امہِ قسمک زحافہ ورتاو چھہِ نہ سانۍ شاعر عروض نہ زاننہ کنۍ کٔرتھ ہیکان۔ یمن زحافہ تبدیلین ہند اجازت چھہ زیادہ تر عروض تہ ضربس تام محدود تاکہ وزنک کلہم آہنگ روزِ برقرار۔ مگر کینژن وزنن منز ہیکہِ امہ قسمچ تبدیلی باقی ارکانن منز تہِ سپدتھ تہ آہنگس پییہ نہ تنوع علاوہ کانہہ فرق۔ مثلا کاملن یہ شعر:
ڈیر چھی سخنن گمتۍ نیر تہ بیہہ آبس منز
فاعلاتن فاعلاتن فعلاتن فعلن
معنہ حرفن چھہ ہراں تیزاں چھیہ تیہہ آبس منز
فاعلاتن فعلاتن فاعلاتن فعلن
وچھو اتھ منز کتھہ پاٹھۍ چھہِ فاعلاتن تہ فعلاتن (بہ تحریک عین) آزادی سان اکھ اکہ سیتۍ بدلاونہ آمتۍ۔ امہ تبدیلی سیتۍ یودوے دۅن مصرعن ہندس آہنگس منز تنوع پیدہ گومت چھہ مگر کنہِ قسمک اختلاف یا بد آہنگی چھیہ نہ پیدہ گمژ۔ ضرورت چھیہ یہ زِ نہ صرف ین جایز زحافہ کھلہ پاٹھۍ ورتاونہ بلکہ گژھن تتھۍ انحراف تہِ کرنہ ینۍ یمن ہند اجازت روایتی عروضی اصول چھہ نہ دوان مگر یم یا تہ زبانۍ ہندِ مخصوص آہنگہ کنۍ یا کنہِ معنوی مجبوری تہ تنوع کہ غرضہ کنۍ مستحسن آسن۔ یژھہ تبدیلی کرنہ خاطرہ چھیہ دۅشونی عروضس تہ زبانۍ ہندس آہنگس پیٹھ نظر آسنۍ ضروری۔ شاید چھہ یتھنے انحرافن مدنظر "کاشر شاعری تہ وزنک صورت حال” مقالک مصنف ونان:
’’عربی فارسی عروضہ کس محض مشینی ظاہرس آویزہ روزنس چھہ نتیجہ نیران زِ اسۍ چھہِ بعضے رتین کیو بڈین شاعرن ہندۍ کینہہ شعر وچھتھ پریشان ہوۍ گژھان زِ تمن کُس تُل کرو یا میژ ہیمو؟‘‘ (ص ۵۳)
امہِ اقتباسہ پتے چھہ سہ کینژن شعرن ہنزہ مثالہ دوان یمن منز رسول میرن یہ شعر تہِ چھہ۔
شہمارۍ زلفو نال وولہم رود افسانے
وۅنۍ ونتہ کم افسانہ پرے بال مرایو
اگر یہ مفعول مفاعیل مفاعیل فعولن وزنس پیٹھ نمون، یہ چھہ نہ مشینی طور پورہ وتران بلکہ چھہ کینژن جاین پھٹان۔ مگر اتھ منز چھیہ نہ پھٹنہ باوجود کانہہ بد آہنگی محسوس سپدان۔ یمیک وجہ اکھ الگ بحث چھہ تہ ییتہِ نس ونو اسۍ زِ یہ شعر چھہ یتھ کتھہِ کن خوب اشارہ کران زِ رکھہِ ڈلن یا زحافہ ورتاون یا ایجاد کرن کتھہ پاٹھۍ ہیکہِ آہنگ کہ لحاظہ مستحسن ٲستھ۔ شعر پھٹنہ باوجود چھہ نہ آہنگ مجروح گژھان۔ کانہہ لفظ ہیکہِ نہ اورہ یور ڈلتھ۔ کانہہ تصحیح چھیہ نہ ممکن۔ یہ شعر چھہ لفظن ہنزِ چستی تہ بندشہِ ہنز بہترین مثال پیش کران۔ اتھ برعکس نیون راہی ین یہ شعر:
نہ ابتدا نہ پریتھنپا نہ انتہا باسی
وزکھ اگر ٹھینوہ روس زانہہ میہ ونۍ زِ کیا باسی
یمن دۅشونی مصرعن منز چھہ نہ وزنس منز کانہہ انحراف کرنہ آمت تہ نہ چھہ کانہہ زحافہ ورتاونہ آمت۔ مگر وزنہ کنۍ دۅشوے مصرعہ مشینی طور برابر ٲستھ تہِ ہیکون نہ گۅڈنیک مصرعہ دویمس مصرعس ہم آہنگ مٲنتھ۔ بلکہ چھہ دویم مصرعہ کنہِ حدس تام بد آہنگ، تکیازِ اتھ منز چھیہ گۅڈنکس مصرعس مقابلہ لفظن ہنز بھرمار۔ دویم وجہ یہ زِ گۅڈنکہِ مصرعک آہنگ قایم تھاونہ خاطرہ چھہ دویم مصرعہ سیٹھا وُژھہِ تہ تیز رفتاری سان پرُن پیوان ییلہ زن شعر امہِ جلدی ہند کانہہ معنوی مطالبہ چھہ نہ کران بلکہ چھہ یہ مصرعہ کنہِ تھکہ وراے پشہ پیٹھہ شین والنس یا بیگارۍ نکھہ والنس برابر۔ راہی نہِ امی غزلک بیاکھ شعر تہِ وچھون:
بہ چھس نہ ونہِ تہِ سۅ کنۍ شیچھ تسنز ہیکاں مۅلوتھ
ژہ کیا کرکھ اگر ابلیس خیر خواہ باسی
اتھ شعرس منز تہِ چھہ گۅڈنیک مصرعہ مشینی طور وزنس برابر ٲستھ دویمہِ مصرعہ کہ آہنگہ نش زیٹھان۔ یم مصرعہ تہِ چھہِ نہ مکمل طور ہم آہنگ۔ راہینۍ یم شعر چھہِ وزن مشینی طور ورتاونک بیاکھ پہلو پیش کران۔ یعنی شعرک لسانی آہنگ اوک طرف ترٲوتھ، وزنہ برابری کرنۍ۔ یمہِ قسمچ خالص وزنہ برابری یمن شعرن منز میلان چھیہ سۅ چھیہ نہ لسانی آہنگک رت نمونہ پیش کران۔ ممکن چھہ یہ آسہِ راہی سنز شعوری کوشش مگر یہ ہیکہِ اظہارس یعنی لفظ وبیانس پیٹھ دسترس نہ آسنک نتیجہ تہِ ٲستھ۔ یوت تام نہ شاعرس یہ دسترس حاصل سپدِ توت تام چھہ سہ عروض کہ جبرکۍ بداد دوان۔ یمہِ ساتہ مولانا رومی ونان چھہ : شعر می گویم بہ از قند و نبات/من ندانم فاعلاتن فاعلات سہ چھہ اتھۍ مشینی مزازس کن اشارہ کران۔ مولانا چھہ نہ عروضکۍ بداد دوان یا امہِ کہ جبرچ کتھ کران بلکہ چھہ سہ یہ ونان زِ بہ چھس قندہ تہ نباتکۍ پاٹھۍ میٹھۍ شعر ونان یعنی پر آہنگ شعر۔ سہ چھہ نہ یم میٹھۍ شعر عروض نیبر نیرتھ یا عروض کین اصولن تجاوز کٔرتھ ونان بلکہ چھہ مولاناہن عربی فارسی عروض پریتھ پابندی سان ورتومت۔ پابندی سانے اوت نہ بلکہ جایز زحافہ ورتٲوتھ تنوع سان تہِ۔ تسند مقصد چھہ یہ زِ سہ چھہ نہ فاعلاتن فاعلاتنچ مشینی ضابطہ بندی یا وزنہ برابری نظرِ تل تھٲوتھ شعر ونان۔ یعنی سہ چھہ نہ زبردستی کٔرتھ لفظن منز وزنہ برابری کران۔ اگر تہِ کرنہ ییہِ تیلہ گژھن بد آہنگ شعر موزون یمن ہنز مثال اسہِ راہی سندین پیٹھمین شعرن منز وچھ۔ "من ندانم” گوو نہ "بہ زانہ نہ”۔ سہ گوو لفظی معنی، مگر یہ چھہ شعر۔ مولانا اوس وارہ کارہ عروض زانان تہ ورتاوان۔ امیک مطلب گوو سہ چھہ لفظن ہندس میچھرس یعنی لسانی آہنگس اہمیت دوان، فاعلاتن فاعلات کس ژھرس مشینی گردانس نہ۔ راہینۍ شعر اگر وزنہ کس مشینی گردانس پیٹھ پورہ وتران چھہِ، تاہم چھہِ نہ تم زبانۍ تہ آہنگک میچھر پیدہ کٔرتھ ہیکان یمچ کتھ مولانا پیٹھمس شعرس منز کران چھہ۔


text:
امین کامل
شتوہ اکتوبر 1952 اوس، وۅستہ قادر کھار، مرزا عارف، ابراہیم بیگ تہ بہ گے سدرہ بل قدیم شاہ صابن گرہ۔ تمن ٲس سانہِ ینچ کالے شیچھ گامژ تہ سانہِ خاطرہ اوسکھ کھینہ چینک تہ گیونک سنز کوٚرمت۔ وۅسہ قادرس اوس تور گژھنہ منزہ گیون باتھا بوزن مقصد۔ چونکہ سہ اوس عارف صابس روحانی گۅر اوہ کنۍ پیوٚو عارف صابس تہ ابراہیم صابس (تس تہِ اوس گۅر) تہِ سنگ رٹن۔ میہ تہِ کوٚر آمنا۔
بتہ کھیتھ لج پہرا دربار داری۔ میہ ہیژ اتھ ہنا ادبی کٲم۔ حبہ خوتونہِ ہندۍ تریہ ژور وژن تہ بییہِ دۅن شاعرن ہندۍ زہ بٲتھ کٔرم قلمبند۔ اسۍ بیٹھۍ اتہِ امہِ یمہ گٲنٹہ تارہ، یتھ اندر کھینہ چینن تہ گیون مجلسہِ ژوٚر وقت کھیوٚو۔
مگر میہ رود سخ ٹکھ تہ 6 مے 1953 پیٹھہ گوس بہ قدیم صابس نشہِ کٔژِ لٹہِ ذاتی خۅد غرضی کنۍ۔ سہ گوٚو حبہ خوتونہِ ہند کلامہ حاصل کرنہِ۔ ادہ امۍ دریا دل انسانن ہوو نہ کنہِ قسمک کانہہ بۅخل۔
قدیم صاب اوس پرانہِ کاشرِ شاعری ہند گنجینہ۔ پانہِ تہِ اوس شاعر۔ یاداش اوسس بیہ داد مگر افسوس سہ سورے خزانہ گوٚو تمۍ سے سیتۍ دفن۔ سہ اوس شوقہ پاٹھۍ گیوان تہِ۔ تمہِ وزِ ٲسس تریہ سیتۍ بٲج تہِ واینس گاینس۔ تہندۍ ناو ٲسۍ اسداللہ وانی ولد صدیق وانی حضرت بل(امۍ سند یادہ ووٚتر اوس قدیم صابس تہِ ژوٚرے۔)، حبیب اللہ ولد رحمان یتو، سدرہ بل، محمد سلطان ولد جمال سوداگر، حضرت بل۔ یم ٲسۍ سازندر ساز وایان مگر تمہِ آیہ گیوان زِ بوزن والین اوس یندرازنہِ پرستانی دربارک سرور یوان۔ یہ اوس کلاسیکل تہ لوکہ طرزچ ملہ مش۔ کینژن بٲتن ہنز گیون لیہ چھیہ ونہِ تہِ میہ ذہنس اندر رژھرتھ۔
قدیم صابن گرہ چھہ پتہ وتھ اکثر شاعرن ڈیرہ رودمت۔ گامہ پیٹھہ وژھاو کانہہ شاعر شہر، کنہِ تہِ کامہِ خاطرہ تہ واژاو سدرہ بل یہند گرہ۔ محمود گامی تہ رسول میر سندی پیٹھہ چھہ اکثر شہری تہ گامی شاعرن اور ین گژھن رودمت۔ اتہِ ٲسۍ تم پننۍ پاٹھۍ مجلسا کران تہ بقول قدیم صاب تمن تہِ چھیہ اتی کم زیادہ ’’شۅد بۅد‘‘ لاریمژ۔ امہ لحاظہ ہیکو اسۍ کنہِ حلہ زِلہ روٚس ؤنتھ زِ یہ گرہ چھہ پتہ وتھ ’’کاشر شعرہ ماٹھ‘‘ رودمت۔
سدرہ بل کس اتھ زمینہ ژکلس چھہ کیہتام شرف زِ اکہِ طرفہ اوس اتہِ قدیم صابن گرہ کاشرِ بٲتہ مجلسہ گرماوان تہ دوذٚیمہ طرفہ اوس اتی’’ میرزہ باغس‘‘ اندر مرزا سعد الدین سعد (یہند ادبی وارث اوس مرزا کمال الدین شیدا) فارسی تہ اردو شعرہ محفلہ سجاوان، یمن منز مولانا شبلی نعمانی، جسٹس شاہ دین، سرعبدالقادر، اقبال کشن در، راج کاک فرخ، خوشی محمد ناظر، منشی سراج الدین، محی الدین قمر بیترِ شریک چھہِ سپدۍ متۍ۔ امہِ پتہ تہِ تھوو مرزا کمال الدین شیدا صابن کٍتس کالس یہ ژونگ دزون تہ مقامی کیو بیرونی شاعر ٲسۍ اتہِ سمتھ پانہ وانۍ شعر بوزناوان تہ داد رٹان۔ موے مقدسن تہِ کوٚر اتھۍ جایہ قرار تہ کشمیر یونیورسٹی تہِ سپز اتی قایم۔
قدیم صابنس بابہ صابس اوس سبحان شاہ ناوتہ سکونت ٲسکھ پتہ وتھ سدرہ بل۔ یم چھہِ شاہ غفورنہِ اکہِ شاخہ اندرہ۔ شاہ غفور اوس دوا فروش (ادوایی)۔ گۅڈہ اوس اتی روزان، پتہ گوٚو یہ جاے ترٲوتھ چھون (بڈگوم) بسنہِ۔ تہِ چھیہ نہ خبر کیازِ ۔ البتہ تمۍ سنز اکھ شاخ روز پننی جایہ برقرار تہ قدیم صاب چھہ تمی شاخہ اندرہ۔ یمو اوس نہ پوٚرمت کوٚرمت کینہہ تہِ اما پوٚز شاعری ہنز ٲسکھ وزنۍ۔ واریاہ کلامہ چھکھ صوفیانہ رنگس اندر ووٚنمت۔ اکھ سۅمبرن بٲتن دہہ مرن ہنز کریایکھ چھاپ۔ مگر تتھ ییلہِ کتابت چہ کینہہ غلطی درایہ سارے کٔرکھ نارہ بزۍ۔ مگر تمچ اکھ کاپی چھیہ یہندۍ فرزندن سٲمتھ تھاومژ۔ یمو چھہ ’’یوسف زلیخا‘‘ ژۅداہ لنجہ تہِ ونۍ مژ تہ پریتھ لنجہِ چھہِ تقریبا تریہ ہتھ شعر۔ یہند بابہ صاب سبحان شاہ اوس شاعر۔ یم سپدۍ 11 جمیدالاول 1379 ھ مطابق 21 نومبر 19٘ واصل حق۔ تمہِ ساتہ ٲس یہنز وٲنس 65 وری۔ عبدالاحد آزادن یہ ونن چھہ نہ صحیح زِ 1945 اندر ٲسۍ تم 45 وہرۍ۔ یمن چھہِ تریہ فرزند محمد مقبول، عبدالاحد تہ عبدلرشید تہ ترینوے چھہِ خۅدایس حوالہ جان اوسودہ حال۔
قدیم صابنۍ گرواجنۍجان دید چھیہ ونہِ جیات تہ الہ پلہ ہتہِ وٲنسہِ۔ یمن تہِ چھہ انیکھ یاداش اوسمت یس وۅنۍ بلکل روومت چھکھ۔ امی یاداش کنۍ اوس یمن تہِ شاعرن ہند کلامہ ازبر۔ یمو چھیہ شاعرن تہ خۅدا دوستن ہنز، یم یہند یوان گژھان ٲسۍ، کھین چین حاضر تھاونہ رنگۍ کنہِ ڈیکہ درہہ ورٲے تہ وژھہِ وانجہِ بیہ داد خدمت کرمژ۔
زمرے:تحقیق


text:
گوڈہ "نیب” تہ پتہ "کاشر ادب” رسالہ بند گژھنہ کنۍ یُس ژھریر کاشرس ادبی ماحولس منز پیدہ گومت اوس، خاص کر نوجوان ادیبن تہ پرن والین ہندِ خاطرہ، سہ ژھریر کور کنہِ حدس تام "واد” رسالن دور۔ گۅڈنکہ شمارہ کہ اداریہک گۅڈنیکے جملہ چھہ یتھہ پاٹھۍ شروع گژھان "ژھۅپہِ ہندس یتھ عالمس منز چھہِ وننکۍ تہ بوزنکۍ تمام ہاوس باسان وٹسۍ گامتۍ۔ مگر توتہِ چھہ بعضے انسان پھٹنس یتھ باکہ یژھان دین۔” واد رسالک گوڈنیک شمارہ دراو 1985 منز تہ امہ کس ادارتس منز ٲسۍ اقبال فہیم، م ح ظفر تہ نذیر جہانگیر۔ کینژِ کالۍ رود پتہ اقبال تہ ظفر اتھ سیتۍ تہ زیادہ پہن پوٚتس اقبالے۔ یہ رسالہ رود 1991 تام ؤری یس منز دۅیہ لٹہِ چھپان۔ امہ پتہ رود نہ میہ کشیرِ سیتۍ زیادہ تعلق لہذا چھیم نہ خبر 14 شمارہ پتہ کٲتیا بییہ شمارہ درایہ اتھ رسالس ونیک تام۔
امہ رسالہ کہ ذریعہ سپدۍ واریاہ نوجوان ادیب متعارف تہ باقین تہِ میول چھپنک موقعہ، یمن منز خاص کر پانہ رسالک ادارہ، اقبال فہیم، م ح ظفر، نذیر جہانگر، قاضی غلام محمد، رفیق راز، شفیع شوق، شاد رمضان، عزیز حاجنی، فیاض تلگامی، غلام احمد آجر، جی ایم آزاد، مشتاق مہدی، ثنا اللہ میر بیترِ شامل چھہِ۔ رسالس منز رودۍ پرانہِ پییہ ہندۍ ادیب تہِ منزۍ منزۍ چھپان یمن منز چمن لال چمن، مظفر عازم، رتن لال شانت، ہری کرشن کول، ہردے کول بھارتی، غلام احمد گاش، بشیر اختر، اوتار کرشن رہبر، غلام رسول سنتوش، امین کامل، اختر محی الدین، حامدی کاشیمری تہ رحمن راہی شامل چھہِ۔ یتھ رسالس منز ییتیاہ نوۍ تہ پرانۍ ادیب چھپان روزن تتھ چھہ پانے وقار حاصل گژھان۔ اقبال فہیمنۍ یا ونو ادارکۍ کھرۍلد اداریہ تہ تبصرو باوجود گوو یہ رسالہ سیٹھا مقبول۔
واد رسالہ کین یاد گار چیز ن منز چھہِ قاضی غلام محمد، رفیق راز تہ م ح ظفر سندۍ غزل تہ شفیع شوق سندۍ مضمون شامل۔
گۅڈنکۍ سے شمارس منز چھپییہ امین کامل سنز نظم "تٲے نامہ”۔ یہ نظم بنییہ ریاستس منز تمہ غیر اطمینانی تہ بیزاری ہند پیش خیمہ یمیک نتیجہ کانسہ ہندس خیال وخوابس منز تہِ اوس نہ۔ نہ اوس کانسہِ یہ خیال زِ کامل ییہ یژھ ہش بے باک نظم ہیتھ برونہہ کن۔ امہ نظمہِ تہ امہ پتہ امہ قبیل چہ یم نظمہ کاملن لیچھہ، نوۍ کیو ، بزرگ شاعر لگۍ تمن ہنز پیروی کرنہِ تکیازِ امہ قسمہ چہ نظمہ آسہ وۅنۍ حسب حال۔ واد کس دویمس شمارس منز چھہ اکھ ذہین نوجوان جی ایم آزاد اتھ متعلق لیکھان ” گۅڈنکس شمارس منز یس چیز میہ ساروے کھوتہ زیادہ پسند آو سہ چھہ کامل صٲبن ‘تٲے نامہ’۔ یہ نظم چھیہ کاشرین ہنز مکمل داستان حیات۔ میہ سپز یہ نظم پٔرتھ پانس تہ پننین ہموطنن سیتۍ نفرت تہِ پیدہ تہ ہمدردی تہِ۔” شفع شوق چھہ تریمس شمارس منز اکھ نظمہ متعلق لیکھان "امین کاملنۍ طنزی نظم ‘تٲے نامہ’ چھیہ اکھ یاد گار نظم آسنہ علاوہ زندگی سرنچ اکھ اہم کوشش۔”
[امین کاملن چھہِ حاشیس منز نظمہ ہندۍ تم بند درج کرۍ متۍ یم واد والیو چھپاوۍ متۍ ٲسۍ نہ۔]
دویمس شمارس منز دراو اختر محی الدین سند اکھ سیٹھہے اہم مضمون یس راج ترنگنی منز کشیرِ ہنزن جایہ ناون ہنزِ غلط نشاندہی متعلق اوس۔ سہ چھہ لیکھان ” کشیرِ ہندین گامہ ناون یہ کھرۍ کانگر اننچ کٲم چھیہ میانۍ کنۍ تمہ دۅہہ شروع سپزمژ ییمہِ دۅہہ اسہِ راج ترنگنی کشیرِ ہنز گۅڈہ کالچ تواریخ ماننک غلط فیصلہ کور۔” مضمون اوس سیٹھا دلچسپ تہ امۍ تل اکھ زبردست بحث۔ وادسے منز چھپییہ اتھ متعلق زہ خط۔ ڈاکٹر ترلوکی ناتھ سند خط اوس اختر محی الدین سندین سوالن جواب کم تہ جذباتی زیادہ، مگر بشیر اختر سند خط اوس اختر محی الدین سندین نتیجن سیتۍ کینہہ دلچسپ حوالہ دتھ اختلاف کران۔ مگر اختر محی الدینن دیت ستمس شمارس منز بشیر اختر سندین اعتراضن اختر بنام اختر خطس منز اکہ اکہ پرُن لایق جواب۔ کشیرِ چھا دراوڈ بسیمتۍ؟ اختر محی الدین تہ محمد یوسف ٹینگ چھہ یہ دعوی کران۔ یمن خطن منز آو یہ تہِ زیر بحث۔ از چھہ نہ یہ کانہہ مسلے۔ کشیرِ ہندین کینژن علاقن منز چھہ ڈی این اے ٹیسٹ کرُن، سورے اول وانگن نیرِ زِ کاشرین منز کہند کہند خون چھہ۔
دویمس شمارس منزے چھپیوو ہری کرشن کول سنزِ ‘حالس چھہ روتل’ افسانہ سۅمبرنہِ پیٹھ رفیق راز سند تبصرہ یتھ منز تمی یہ بھارتی تہ رہبرس مقابلہ کمتر افسانہ نگار قرار دیت۔ راز سند بنیادی اعتراض اوس زِ کول سندۍ زیادہ تر افسانہ چھہِ ہنگامی نوعیتکۍ تہ بٹن ہندین مسلن تہ اکس محدود جغرافیاہس منز بند۔ امۍ تل بیاکھ بحث، اتھ متعلق آو خطن منز اختر محی الدین تہ شفع شوق سند رد عملہ علاوہ خود ہری کرشن کولن سند حوابی مضمون۔ کول سند جواب اوس مفصل تہ وایاہن اہم کتھن پھٹ کڈان مگر ژکھہِ ہوت۔ وادس منز آیہ واریاہن خطن منز ادبس تہ ادبی بحثن منز بٹل تہ مسلمانی ورتاونک الزام اکھ اکس پیٹھ لگاونہ۔ یمہ بحثک اکھ کونہ اوس اور کن تہِ اشارہ کران۔


text:
میہ وچھ سانۍ کینہہ نثر نگار چھہِ کینژن بٲتن ہندِ خاطرہ لفظ منظومہ ورتاوان۔ منظومہ لفظ چھہ عربی اصطلاح یُس نہ اردو والیو تہِ زیادہ ورتوو، تکیازِ تمو ورتٲو امہ خاطرہ امہ چی بدل شکل نظم۔
منظومہ لفظک ورتاو کو٘ر رحمن راہی ین شروع۔ امۍ لو٘ب یہ فارسی والین نش۔ فارسی والۍ چھہ اتھ ترین معنی ین منز ورتاوان۔ اکھ تمن بٲتن ہندِ خاطرہ یم عربی شعری صنفہ تہ عروض ینہ برونہہ ایرانس منز شاعری ہندِ رنگۍ لیکھنہ ٲسۍ یوان تہ یمن ہندۍ کینہہ نمونہ دستیاب ٲسن ہیتۍ متۍ گژھنۍ۔ یعنی یہ نہ غزل اوس، رباعی اوس، مثنوی بیترِ اوس تہ عروضس پیٹھ اوس نہ وننہ آمت۔ جدید دورس منز آو یہ لفظ اتہِ نظم اصطلاح خاطرہ تہِ ورتاونہ۔ کانہہ تہِ چیز یُس نہ روایتی عربی فارسی صنفن منز اوس تتھ آو فارسی یس منز منظومہ وننہ۔ تریم معنی چھس نظام۔ کانہہ ترتیب دنہ آمت چیز۔ مثلا نظام شمسی۔ فارسی یس منز گو٘و یہ منظومہ شمسی۔
کاشرس منز چھہ اکھ اصل لفظ بٲتھ موجود یُس پرانین تتھین چیزن ہندِ خاطرہ ورتاونہ یوان چھہ یم نہ صرف گیونہ آسن آمتۍ بلکہ مخصوص عربی فارسی صنفن یا مخصوص اصطلاحن ہندۍ محتاج آسن نہ۔ اسہِ نش چھہ وژن تہِ بٲتھے۔ پرانہِ کاشرِ شاعری (زیادہ تر ٲس لکہ شاعری اسہِ نش) ہندِ خاطرہ اوس نہ کانہہ اصطلاح ورتاونہ یوان۔ شاعرن اوس نہ اتھ سیتۍ کانہہ غرض زِ یُس چیز تمو وو٘ن اتھ کیا ونو تاکہ یہ ییہ یتھوے باقی چیزو نش الگ کڈنہ۔ امہ رنگک تنقیدی شعور اوس نہ پرانین شاعرن۔ یہ شعور گو٘و فارسی دورس منز شروع۔ چناچہ چھہ گۅڈنچہ لٹہِ تتھ چیزس یتھ اسۍ از وژن ونان چھہ "غزل” وننہ یوان۔ یعنی وژن شاعر ٲسۍ پننس وژنس غزلے ونان۔ وژن اصطلاح آو جدید دورس منز ورتاونہ۔
از چھہ اسہِ نش واکھ، شروکۍ، وژن، غزل، مثنوی، رباعی، نظم اصطلاح موجود۔ نظم چھہ غیر روایتی شاعری ہندِ خاطرہ تہِ اردو والین ہندۍ پاٹھۍ ورتاونہ یوان۔ روایتی شاعری منز یُس چیز نہ پیٹھمین اصطلاحن پیٹھ وترِ تتھ چھہِ اسۍ بٲتھ ونان۔
یہ منظومہ کۅس بلاے چھیہ؟ کینہہ لوکھ چھہِ علم ہاونہ خاطرہ گو٘بۍ گو٘بۍ تہ غیر مانوس لفظ تہ اصطلاح ورتاون۔ یہ ما چھہ تموے لفظو منزہ؟
لیکسیفانسزم!!!


text:
یتھ اسۍ اردو کاشرس منز افسانہ ونان چھہِ تتھ ہندی پاٹھۍ کہانی ونن چھہ دلچسپ تکیازِ اتھ منز چھہ افسانہ کس اکس اہم عنصرس کن اشارہ۔ یعنی افسانہ گژھہِ پزۍ پاٹھۍ اکہ واقعہک بیانیہ آسن۔ قاری گژھہِ افسانہ چہ پریتھ عملہِ، پریتھ موڈس پیٹھ یہ زاننہ خاطرہ وتاولہ سپدُن زِ امہ پتہ کیا گژھہِ۔ یہ تجسس چھہ کامیاب افسانک مقصد۔ افسانہ حقیقت نگاری پیٹھ مبنی ٲسِن یا علامت نگاری ہنز مثال، گۅڈنیک شرط چھہ میانہِ خیالہ امیک اکھ کہانی آسُن۔ افسانس منز آیہ تم کینہہ تجربہ ضرور کرنہ یمن منز کہانی ہند عنصر گالنہ خاطرہ واقعہچ فطری ترتیب مسخ کرنہ یا غیر فطری/شکستہ ترتیبہِ پیٹھ زور دنہ آو، مگر یم رودۍ بہرحال تجربے تہ بییہ چھہِ نہ یم تجربہ پریتھ وۅتھہ ونس افسانہ نگار سندِ خاطرہ ضروری۔ یم تجربہ چھہ نہ عام قاری سنز دلچسپی زیادہ برونہہ تام پانس سیتۍ پکنٲوتھ ہیکان۔ بیانیہ، کہانی تہ پلاٹس درمیان چھیہ نہ زیادہ فرق، تاہم ہیکو اشارتا ؤنتھ زِ کہانی چھیہ واقعاتن ہند سلسلہ، پلاٹ یہنز ترتیب تہ بیانیہ کلہم پاٹھۍ یہنز تعمیر یا ڈھانچہ۔ کہانی ہنز کتھ کٔرتھ چھہ یمنے کن اشارہ۔
یوتاہ افسانہ کہ خاطرہ کہانی لفظ دلچسپ چھہ، تیوتے چھہ کہانی ہندِ خاطرہ اردو کاشرس منز ورتاونہ ینہ وول لفظ افسانہ تہِ دلچسپ۔ اتھ منز چھہ افسانہ کس دوٚیمس اہم عنصرس کن اشارہ۔ یعنی کہانی گژھہِ نہ واقعہک ہو بہو (یتھہ پاٹھۍ چھہ تہ تتھہ پاٹھۍ) بیانیہ آسُن زِ یہ بنہِ اکھ رپورٹ۔ اخبارن منز تہِ چھہِ اسۍ خبرہ پران یم سانۍ دلچسپی اندس تام پانس سیتۍ پکناوان چھیہ۔ مگر یوٚت تام نہ کہانی منز کہانی کار سند تخییل شامل گژھہِ، یہ بنہِ نہ افسانہ۔ پیکر، تمثیل، استعارہ، علامت یم سٲری چھہِ تخییلکۍ نتیجہ تہ نمونہ۔ کنہِ ادبی صنفہِ منز چھہ یمن ہند دخل زیادہ کنہِ منز کم یا بدل آیہ۔ مگر یہ تہِ چھہ نہ ضروری زِ کہانی منز گژھہِ یہند دخل لازمی طور آسن۔ کہانی کار سند تخییل ہیکہِ سیٹنگ، واقعہ، کردار، ڈایلاگ، کنہِ تہ سطحس پیٹھ کہانی دلچسپ، فکر انگیز تہ غیر معمولی بنٲوتھ۔
کہانی تہ افسانس مقابلہ اگر کانہہ کاشر لفظ ژارون، ممکن چھہ «کتھ» لفظ ما روزِ زیادہ مناسب تہ موزون تکیازِ اتھ لفظس منز چھہ افسانہ کس تریمس اہم حالانکہ بحث طلب عنصرس کن اشارہ موجود۔ خبر اکہ کاشرِ افسانہ سۅمبرنہ ہند ناو «کتھہِ منز کتھ» آسن ما چھہ اتھۍ کن اکھ اشارہ۔ حقیقت چھیہ یہ زِ افسانہ گژھہِ پرن وٲلس کتھہِ منز کتھ پلناوُن۔ اگر یہ صرف اکہ واقعہک بیانیہ، دلچسپ سہی، بنہِ مگر پرن وٲلس تام پلناوِ نہ کانہہ کتھ، یہ بنہِ اکھ عامیانہ، معمولی درجک افسانہ۔ افسانس منز موجود کتھ یۅس اکثر کردارن، حالاتن، ڈایلاگ بیترِ چہ کشمکشہ ہند فطری نتیجہ آسان چھہ، چھیہ خالص حظہ علاوہ امیک فکری جواز پیدہ کران۔ یہ چھہ افسانک ساروے کھۅتہ مشکل تہ پرفریب عنصر۔ کتھ گژھہِ نہ الگ پاٹھۍ مقصد، اشتہار، نصیحت بننۍ بلکہ گژھہِ افسانہ چہ عملہ تہ کشمکشہ ہند فطری نتیجہ آسُن۔ یہے کتھ چھیہ قاری سندِ خاطرہ افسانہ کس نقطہ انکشافس پیٹھ نکتہ انکشاف بنان۔ یہ کتھ چھیہ، دوٚیمین لفظن منز، لۅکٹس بڈس پیمانس پیٹھ زندگی ہندین مختلف پہلوون منز معنہِ مطلب ژھارنچ کوشش۔


text:
بوزم اکاڈمی چھیہ کاشرِ ڈکشنری ہند ریپرنٹ چھاپنک فیصلہ کورمت۔ اگر یہ پوز چھہ امہ کھوتہ بڈ ہیکہِ نہ کانہہ بیوقوفی ٲستھ۔ میہ گژھہِ معافی دنۍ بہ چھس ہمیشہ غلط لفظ ورتاوان۔ مگر یہ ڈکشنری چھیہ حقیقتا اکس غلط بنیادس پیٹھ کھڑا کرنہ آمژ۔ اتھ چھیہ نظرثانی کرنچ ضرورت تہ امیک ترتیب چھہ خاص کر درست کرنک ضرورت۔ یم لفظ پیمتۍ چھہ تم ہرراونک چھہ ضرورت، یم غلطی ہا اتھ منز چھیہ تم درست کرنک چھہ ضرورت، لفظن ہندۍ غلط معنی درست کرنک چھہ ضرورت۔ امیک املا چھہ درست کرنک ضرورت تکیازِ یُس املا اتھ منز ورتاونہ آمت چھہ، سہ چھیی نہ وۅنۍ ورتاونہ یوان۔
امین کامل سندِ اتھہ ڈکشنری ہندس صفحس پیٹھ کینہہ نوٹ۔


text:
1960 کین دہلین دوران سپز امریکہس منز باقی قسمہ چہ شاعری سیتۍ سیتۍ کنکریٹ (ٹھوس) شاعری عام۔ شفیع شوق سند اکھ ہم عمر امریکی شاعر ارم سرایون سنز اکھ نظم چھیہ گنس بک آف ریکارڈسس منز بطور انگریزی زبانۍ ہنز مختصر ترین نظم درج کرنہ آمژ۔ یہ نظم چھیہ انگریزی زبانۍ ہندس ایم حرف پیٹھ مشتمل، یتھ دۅیو بجایہ تریہ دند چھہِ۔ بوزۍ تو ایم تہ این چھہِ اکھ اکس منز ژیلتھ، مدغم۔ امۍ سے شاعر سنز بیاکھ مختصر نظم چھیہ
Lighght
یہ نظم سپز تمہ زمانہ سیٹھا مقبول تہ اتھ پیٹھ آو واریاہ کینہہ لیکھنہ۔ میہ سونچ بہ کونہ کرہ اتھ نظمہِ کاشرۍ پاٹھۍ ترجمہ۔ امیک ترجمہ آو میہ یہ ذہنس منز
گاشش
میہ باسان بہ سپدس امیک ترجمہ کرنس منز نظمہِ ہنزِ نوعیژ مدنظر واریاہس حدس تام کامیاب، باقی زانن سانۍ زبان دان زِ اتھ ہیکیا امہ کھوتہ بہتر ترجمہ گژھتھ۔ ترجمہ کاری ہندس اتھ عملس دوران آیہ میہ تہ اتھۍ گاش کسے موضوعس پیٹھ اکھ نظم، یتھ بہ ترجمہ بدلہ تخلیق ونہ۔ میانۍ نظم چھیہ
غاش
میہ چھیہ خوشی زِ کاشرِ زبانۍ منز ساروے کھوتہ مختصر ترجمہ تہ ساروے کھوتہ مختصر نظم دوشوے آیہ میانہ ذریعہ لیکھنہ۔ تہ وۅمید چھیم زِ ترجمہ /گاشش/ تہ خود ساختہ نظم /غاش/ دوشوے کھولن پرن والۍ سندِ خاطرہ نظمہِ ہندس موضوعس متعلق نوۍ افق تہ نوین معنوی سرحدن کن کرن ذہنچ راہ نمایی۔ میانہِ خیالہ یودوے /گاشش/ نظمہِ اکھ خودمختار تہ خود مکتفی کردار چھہ، /غاش/ نظمہِ چھہ اکھ مخصوص کردار یتھ کاشرِ زبانۍ تہ کشیرِ ہندس موجودہ صورت حالس سیتۍ سیدِ سیود تعلق چھہ۔ اتھ لفظس منز چھہ آش تہِ، گاش تہِ تہ غش تہِ۔
میہ چھیہ پتاہ کشیرِ منز بلکہ برصغیرس منز باسہِ واریاہن ادب پرن والین یہ اپریل فولک مسالہ، تکیازِ اسہِ نش چھہ شاعری ہند حدہ کھوتہ زیادہ روایتی تہ سکہ بند تصور یتھ منز معنوی دریافتہ چہ یژھہ ہشہِ کوششہِ بے تک باسن، مگر ضرورت چھیہ یہ زِ اسہِ پزِ شعر کہ بند، غیر تغیر پذیر تہ یک پاسل تصورہ منزہ نیبر نیرن تہ نوین نوین سرحدن تام واتنچ کوشش کرنۍ۔


text:
یہ ٲس اکھ روایت تمہ زمانچ ییلہ عام انسان پننہِ تقدیرک پانہ مٲلک اوس نہ۔ کیا دینی، کیا علمی، کیا مالی، تمام معاملن منز اوس سماجہ کین کینژن فردن پتہ پتہ پکان۔ یہ اوس محتاج انسان۔ دینی معاملن منز اوس عام انسانہ سند گۅناہ ثواب مذہبی رہنماہن (یمن اسۍ از ملہ ونان چھہِ) مٹہِ تکیازِ عام انسانس نہ ٲس تعلیم تہ نہ سۅد بۅد ۔ ماخذن تام تہ ٲسکھ نہ دسترس۔ کانہہ تہ معاملہ آسہِ ہے کیا چھ ٹھیک کیا غلط تہِ پتاہ کرنہِ ٲسۍ کنی ٹکھ مذہبی رہنماہن نش نوان۔ تمے ٲسکھ وتہ ہاوک بنان۔ یۅہے حال اوس علمک۔ علم تہِ ما اوس عام۔ خواندگی ٲس نہ عام تہ علم کپارۍ آسہِ ہے عام، بییہ ٲس نہ تم ذریعہ تہ یم ازکۍ کس انسانس دستیاب چھہِ۔ صرف ٲسۍ کینہہ شخص آسان یمن عٲلم ناو پیوٚو۔ یمنے نش اوس عام انسان ژاٹہ کوٚٹ کٔرتھ بیہان۔ سیاسی معاملن منز اوس بادشاہ صٲب یا تسند نایب عام انسانس پیٹھ راجا تاجا کرنہِ بیہان۔ پانے۔ پننی مرضی۔ بادشا اوس خدایہ سند نایب ماننہ یوان۔ مالی حالت ٲس یہ ز کینزنے شخژن نس اوس مال، ملیکت تہ دولت۔ یمے ٲسۍ عام انسانن بیگارِ لاگان۔ یہ اوس اکھ دنیا یس یتھے پاٹھۍ چلان اوس۔ انسانی تمدنک اکھ مرحلہ۔ اتھ دنیاہس منز ٲس لازما شخص پرستی۔ واریاہن کلچرن منز چھیہ نہ یہ شخص پرستی ونہِ تھپھ تلان۔
ازکۍ کس زمانس منز چھہ پریتھ فرد پننہِ تقدیرک پانہ مٲلک۔ تکیازِ ازچھیہ تعلیم عام، خواندگی تہ ماخذن تام چھیہ عام انسانہ سنز دسترس۔ پرانین ہنز سند اننچ روایت ٲس پرانۍ سے دنیا ہس منز شوبان تہ معنی تھاوان۔ ییلہ تعلیم عام گژھان چھیہ سندِ ہنز جاے چھیہ دلیل رٹان۔ سند اننۍ ٲس پرانہِ دنیاہچ مجبوری، ازچ حقیقت چھیہ دلیل، یتھ استدلال تہِ ونان چھہِ۔ مچھہِ پیٹھ مچھ مارنۍ اوس پرانہِ دنیاہک وطیرہ۔ اتھۍ دنیا ہس منز ٲسۍ لوکھ زبانۍ ہندین معاملن منز، لفظہ کس استعمالس تہ باقی معاملن منز پرانین شاعرن ہنز سند پیش کران تکیازِ تہندۍ شعر ٲسکھ جٹ پٹ یاد آسان۔ کتابہ ما آسہ لوکن نشہِ، ڈکشنری ما آسہ۔ ساروے کھوتہ بٔڈ ریفرنس ٲس لوکن ہندس یاداشتس منز پرانین ہندۍ شعر۔ ہتن نفرن ہنز دلیل ٲس اکس شاعر سنزِ سندِبرونہہ کنہِ لٲر ہش پتھر پیوان۔
اگر پرانۍ تہِ سندے یاژہ ژھانڈان آسہن نویر کپارۍ ییہِ ہے، نوۍ استعمال کپارۍ گژھہن عام۔ تمن ٲس گاہے گاہے پننہ مجبوری منزہ نیرتھ بغاوت کرنۍ پیوان۔


text:
"میانہِ زندگی ہند مقصد سپد پورہ۔”
"میانہِ زندگیہِ ہند مقصد سپد پورہ۔”
سوال چھہ یہ زِ یمو دۅیو جملو منزہ کُس اکھ چھہ صحیح۔ اگر اسی رسالن تہ کتابن دونژھ دمو، اسہِ لگہِ یہ پتاہ زِ گۅڈنکس جملس منز یتھہ پاٹھۍ لفظ /زندگی/ ورتامنہ آمت چھہ، سہ چھہ زیادہ عام۔ تہ دۅیمہ جملک لفظ /زندگیہِ/ چھہ اتھ سیاقس منز شاید پتمٮن وُہن پٕنژہن ؤرین منز ورتاوُن شروع سپدمت تہ سہ تہِ خاص کر کینژنے ادیبن ہندین لیکھن منز۔سوال چھہ صحیح کیا چھہ؟
وارہ سٔنتھ وچھو اسۍ زِ زندگی لفظک یہ ورتاو چھہ املاہس سیتۍ تعلق تھاوان تہ گرامرس سیتۍ تہِ۔ گۅڈہ دمو اسۍ امہ کس گرامرس ووٚن۔ گرامر کٮن اصطلاحاتن منز کیا ونو اسۍ یمن جملن منز زندگی لفظہ کس استعمالس؟ کاشرس گرامرس منز چھہ اسمن (ناوتٮن) سیتۍ حالت اضافی (posessive) یتھہ پاٹھۍ ظاہر کرنہ یوان:
مذکر اسم/مذکر اسم:
چانہِ خیالک (مذکر) گاش (مذکر) — (خیال+اُ+ک)
مذکر اسم/مونث اسم:
چانہِ خیالچ (مذکر) روشنی (مونث) — (خیال+إ+چ)
مونث اسم/مذکر اسم:
میانہِ نظرِ (مونث) ہند گاش (مذکر) — ( نظر+اِ+ہند)
مونث اسم/مونث اسم:
میانہِ نظرِ (مونث) ہنز روشنی (مونث) — ( نظر+اِ+ہنز)
یمن جملن منز چھہِ /خیالک/، /خیالچ/، /نظرِ ہند/ تہ /نظرِ ہنز/ لفظ حالت اضافی علاوہ حالت فاعلی (oblique case) تہِ ظاہر کران۔ مونث اسمن پتہ کنہِ چھہ اتھ سیاقس منز /اِ/ جوڑنہ یوان۔ مثلا:
نظر>نظرِ ہند/ہنز؛ ناو>ناوِ ہند/ہنز؛ رگ>رگہِ ہند/ہنز؛ شکل>شکلہِ ہند/ہنز مگر اسۍ کیازِ چھہِ نہ عام پاٹھۍ کینژن مخصوص طرزہ کٮن اسمن سیتۍ یہ /اِ/ جوڑان؟ تہ رحمن راہی، رتن لال شانت تہ شفیع شوق کیازِ یمن مخصوص لفظن تہِ پتہ کنہِ تہِ یہ /اِ/ جوڑان؟ یعنی تم کیازِ چھہِ لیکھان:
مستی ہند بدلہ مستیہ ہند
ہنرمندی ہند بدلہ ہنرمندیہ ہند
شاعری ہند بدلہ شاعرییہ ہند
خۅد اعتمادی ہند بدلہ خۅد اعتمادیہ ہند؟ یم سٲری چھہ تم اسم یم زیٹھس /ای/ مصوتس (vowel)پیٹھ اند واتان چھہِ۔ یہ مصوتہ چھہ زیوٹھ تہ /اِ/ ژھۅٹہِ مصوتک جورہ۔ دۅشوے چھہِ ٲسہ کس برونہمس حصس منز اکی طریقہ بناونہ یوان، صرف یمہ فرقہِ سان زِ اکھ چھہ ژھوٚٹ تہ بیاکھ زیوٹھ۔
کاشرس منز چھہ یم لفظ فارسی (اردو) پیٹھہ آمتۍ۔ اسہ یُس قاعدہ حالت اضافی تہ حالت فاعلی ظاہر کرنہ خاطرہ اوس، اسہِ لگوو سہ یمن لفظن پیٹھ تہِ۔ مگر مسلہ اوس یہ زِ یمن لفظن پتہ کنہِ ٲس تمی مصوتچ زیٹھ شکل یُس اسۍ یمہ حالژ ظاہر کرنہ خاطرہ ورتاوان چھہِ۔ یعنی /زندگی/ لفظچ ٲخری آواز /ای/ چھیہ /اِ/ مصوتچی زیٹھ شکل۔حقیقت چھیہ یہ زِ زندگیہ: /زندگ (ای + اِ)/ لفظک پھور چھہ مشکل تکیاز اتھ پتہ کنہِ یمہ آوازہ چھیہ تم چھیہ ٲسہ چہ اکی جایہ، اکی طریقہ کڈنہ یوان۔ اکھ آواز کٔڈتھ، پتہ بیاکھ آواز تتھۍ جایہ، تمی طریقہ کڈنہ خاطرہ چھیہ ٲسچ حالت تمہ حالژ نش ڈٲلتھ دبارہ واپس اننچ ضرورت پیوان، لہذا چھیہ یہ پھورس مشکل بناوان۔ اصول چھہ یہ زِ یوٚت تام زبانۍ ہنزن آوازن ہند تعلق چھہ اکی یا ہشی آوازِ ہندِ تکرارہ بہ نسبت چھیہ اکہ آوازِ پتہ بیاکھ مختلف آواز کڈنۍ آسان۔
ییلہِ یہ سچویشن آسہِ، زبانۍ ہنزِ صوتیاتی عملہِ منز چھیہ کمی بیشی ہنزہ زہ صورژ ممکن سپدان۔ اکس صورژ منز چھیہ یم ہشیۍ آوازہ (ای تہ اِ) اکھ اکس نش ژھٮن دتھ الگ کڈنہ یوان، تہ دوٚیمہِ صورژ منز چھیہ یمو منزہ اکھ (زیادہ تر دوٚیم) آواز یکسر تراونہ (ختم) کرنہ یوان۔
اسۍ تلون گۅڈنچ صورت۔عام طور چھیہ اکھ بیاکھ آواز یۅس شدید طور مختلف آسہِ نہ، یمن دۅن آوازن منزس تھاونہ یوان۔ مثلا (زندگ+ای+اِ) ہنزن /ای/ تہ /اِ/ آوازن درمیان چھیہ اکھ نزدیکی آواز نیم مصوتہ /ی/ تھاونہ یوان۔ /ی/ نیم مصوتہ(semi-vowel) گژھہِ نہ /ای/ مصوتس سیتۍ گڈ مڈ کرنہ یُن۔ /ای/ چھہ مصوتہ تہ /ی/ نیم مصوتہ یُس مصمتچ (consonant)کٲم دوان چھہ۔ بہرحال، یہ نیم مصوتہ یمن دۅن آوازن منزس تھاونہ سیتۍ چھیہ زندگی لفظچ اضافی تہ فاعلی حالت یہ بنان:
(زندگ+ای+ی+اِ>زندگی+یہِ)۔ اتھ صوتیاتی عملہِ منز چھہ /ای/ مصوتک زیچھر راوان تہ یہ چھہ /ای/ بدلہ /اِ/ مصوتس منز تبدیل گژھان تہ لفظچ ٲخری صوتیاتی شکل چھیہ (زندگ+ اِ+ی+اِ) بنان یعنی زندگِیہِ۔ لہذا چھہ نہ زندگیہ لفظچ صحیح ژھٮن بندی (زندگی+اِ) بلکہ (زندگ+اِ+یہ)۔ یہ چھیہ سۅے شکل یتھ رحمن راہی، رتن لال شانت، شفیع شوق، بیترِ ورتاوان چھہِ۔
دوٚیم صورت چھیہ یہ زِ (زندگی+اِ) لفظہ کیو دۅیو متصل (ای تہ اِ) مصوتو منزہ چھہ ٲخری مصوتہ ترٲوتھ مسلہ ختم کرنہ یوان،تہ زندگی لفظچ اضافی تہ فاعلی حالت چھیہ کُنہِ کمی بیشی روٚس خۅد زندگی بنان۔ یہ چھیہ سۅ صورت یۅس عام طور املایی ورتاوس منز چھیہ، بلکہ عام بول چالس منز تہِ ورتاونہ یوان چھیہ۔
گرامر تہ صوتیاتی نقطہ نظرِ کنۍ چھیہ دۅشوے شکلہ ممکن، مگر وچھن چھہ یہ زِ ورتاوس (usage) منز کیا چھہ؟ زبان چھیہ نہ متروکاتن ہنز تجدید۔ اگر کانہہ صوتی فارم مشراونہ یوان چھیہ تتھ چھہ کانہہ نتہ کانہہ وجہ آسان۔ /زندگیہِ ہند/ بدل /زندگی ہند/ ورتاو عام گژھنس تہِ چھہِ کینہہ وجہ یم یتھہ پاٹھۍ چھہِ۔
اکھ وجہ چھہ کاشرِ زبانۍ ہند سہ رجحان یمیک ذکر بہ بار بار کاشرِ عروض کہ تعلقہ کران چھس۔ کاشرس منز چھہ لفظن پتہ کنیک ژھوٚٹ مصوتہ تیوت ہلکہ زِ یہ چھہ یا تہ تشدیدِ نتہ تالریژ منز مۅژان۔ یعنی زندگیہِ (زندگی +اِ) لفظچ (اِ) آواز چھیہ تیژ سۅتان زِ یہ چھیہ تقریبا ختم گژھان۔ یہ آواز چھہِ اسۍ صرف پننس ذہنس منز تصوراتی طور بوزان۔ امیک چھہ صرف تصور۔ یہ چھہ اکھ وجہ زِ /زندگیہِ ہند/ بدلہ کیازِ میول /زندگی ہند/ ورتاوس قبول عام۔ بیاکھ وجہ چھہ کاشرِ زبانۍ ہندس ہیجلۍ ساختس سیتۍ تعلق تھاوان۔ کاشرِ زبانۍ ہندٮن لفظن ہنز غالب ہیجلۍ ساخت چھیہ اکھ ہیجل، زہ ہیجلۍ تہ تریہ ہیجلۍ۔ زندگی لفظچ ہیجلۍ تعداد چھیہ تریہ /زن۔د۔گی/ ییلہ زن زندگیہِ لفظچ ہیجلۍ تعداد چھیہ ژور /زن۔د۔گِ۔یہ/۔ لفظن منز ژور ہیجلۍ آسنۍ چھیہ نہ کاشرِ زبانۍ ہنز بنیادی خصوصیت۔ لہذا اگر باقی زبانو پیٹھہ لفظ أنتھ تمن صرفی عملہِ کنۍ ہیجلۍ تعداد ہرِ کاشر زبان چھیہ اگر ممکن آسہِ تم کم کرنہ چہ وتہ کڈان۔ چونکہ گرامر تہ صوتیاتی نقطہ نظرِ کنۍ چھیہ (زندگی ہند تہ زندگیہ ہند) دۅشوے شکلہ ممکن، سانہِ زبانۍ ہنزِ ہیجلۍ تعدادہ چہ ترجیح کنۍ سپز گۅڈنچ صورت عام۔ یعنی /زندگی ہند/ ترکیب چھیہ اسہِ زیادہ لسانی آسایش فراہم کران۔
کاشرس منز چھہِ ژور ہیجلۍ والۍ سیٹھا کم لفظ۔ یم چھہِ تم چھہِ دوٚیمیو زبانو پیٹھہ آمتۍ۔
مثلا صوتیاتی /صو۔تِ۔یا۔تی/ یا خصوصیت /خ۔صو۔صِ۔ یت/
اسٚۍ چھہِ اکثر یتھٮن لفظن ترٮن ہیجلٮن منز موٚژراونچ کوشش کران۔ /صو۔تِ۔یا۔تی/ چھہ /صوت۔یا۔تی/ بنان تہ یتھے پاٹھۍ چھہ /خ۔صو۔صِ۔یت/ تہِ ترٮن ہیجلٮن منز موٚژان /خ۔صوص۔یت/۔
تہِ کٔرتھ چھہِ اسہِ یتھۍ ہوۍ لفظ ژۅن ہیجلٮن منز قبول کرۍ متۍتکیازِ یمن ہندس تلفظس منز چھہ نہ (ہشیۍ آوازہ متصل آسنہ کنۍ) پھورک سہ مخصوص صورت حال پیش یوان یُس مثلا زندگیہِ، شٹھگیہِ، فراوانیہِ لفظن منز یوان چھہ۔
ٲخرس پیٹھ کرہ بہ زندگی/زندگیہ؛ شاعری/شاعریہ ہوٮن لفظن ہندِ ورتاوک اکھ مختصر مطالعہ پیش۔ یہ مطالعہ چھہ انہار 2004 غزلک فن شمارس تام محدود۔ اتھ شمارس منز چھہِ 12 ہن ادیبن ہندۍ مضمون شامل تہ اہم کتھ چھیہ یہ زِ امچ کتابت چھیہ اکی کاتبن معراج ترکوی ین کرمژ۔ لہذا یمن لفظن ہنزن املایی شکلن ہنز تفاوت چھہ ہاوان ز یہ فرق چھیہ مقالہ نگارن ہنز۔
12 ہو ادیبو منزہ چھہِ صرف 2 ادیب پننٮن مقالن منز /شاعری ہند/ بدلہ /شاعرییہ ہند/ ہشہِ شکلہ ورتاوان۔ یمن ہندۍ ناو چھہِ رحمن راہی تہ شفیع شوق۔یمن دۅن ادیبن ہندٮن تحریرن منز یہ ہشر آسن چھہ نہ کانہہ تعجب تکیازِ یم چھہِ کاشرس ڈپارٹمنٹس منز یکجا رودۍ متۍ تہ یمو چھہ اکھ اکس پیٹھ سیٹھا اثر تروومت۔ تعجب چھہ زِ شفیع شوق سند برادر ناجی منور چھہ نہ یمن لفظن ہنزِ املایی تہ صرفی شکلہِ متعلق پننس بٲے سنز پیروی کران۔ سہ تہِ چھہ /زندگی ہند/ لیکھان۔ سوال چھہ یہ زِ یمن لفظن ہنزہ /زندگیہ ہند/ ہشہ شکلہ لیکھنہِ کمۍ چھیہ شروع کرِ مژہ؟ راہی ین کنہ شوقن؟ اتھ سوالس ہیکن تمے جواب دتھ، مگر انہار کہ امہ شمارہ تلہ چھیہ اکھ کتھ ننۍ نیران زِ ییتہ راہی پننٮن دۅن مقالن منز یکسان طور تسلسل سان /خود مستیہِ ہند/ ، /ہۅنرمندۍیہ ہند/ ہشہ شکلہ ورتاون چھہ، شوق چھہ پننٮن دۅشونی شامل مضمونن منز اتی یم لفظ اکہ طریقہ لیکھان تہ اتی بییہ طریقہ۔ تسندٮن لیکھن منز چھہ نہ یمن لفظن ہندس املاہس متعلق کانہہ ہشر۔ یمہ کنۍ شک چھہ گژھان زِ یم لفظ ما چھہِ راہی ین نے امہ طریقہ لیکھنۍ شروع کرۍ متۍ۔ مگر یپارۍ چھہ رتن لال شانت تہِ پننٮن لیکھن منز راہی سندۍ پاٹھۍ /زندگیہ ہند/، /خۅد مستیہِ/ ہشہِ شکلہ تسلسل سان لیکھان۔ بہرحال، یمن لفظن ہند یہ املا یمۍ تہِ شروع کوٚر، یہ چھہ محدود تہ میانہ یمہِ تجزیہ مطابق چھیہ /زندگی ہند/ صرفی شکل سانہِ خاطرہ زیادہ صوتی تہ املایی آسایش فراہم کران۔
اتھ املایی شکلہِ پتہ کنہِ چھہ گرامرک یہ اصول زِ تمن لفظن منز چھیہ نہ حالت اضافی تہ حالت فاعلی خاطرہ کانہہ تبدیلی یوان یم زیٹھس /ای/ مصوتس پیٹھ اند واتان چھہِ۔ انشا اللہ دبارہ کرہ بہ کاشرِ زبانۍ ہندس تتھ رجحانس پیٹھ کتھ یُس امہ زبانۍ ہند صوتیات تہ گرامر آسان تہ سادہ بناوان چھہ۔ یہ چھہ سانٮن اچھن برونہہ کنہِ سپدان۔


text:
میر طفیل محمد
عبدالاحد آزاد چھہ وہمہ صدی ہندِ گۅڈنکہِ نصفک شاعر تہ تس برونہہ چھہ کاشرِ ادبک تواریخ الہ پلہ شین صدی ین ہندس زمانس پیٹھ محیط۔ اتھ طویل وقتس منز پرتھییہِ موضوعی لحاظہ ویٹھۍ پوٹھۍ پاٹھۍ تریہ شعرہ روایژ۔ سِری شعرہ روایت، صوفی شعرہ روایت تہ ارضی لولہ شعرہ روایت۔
کاشرِ ادبہ کہ تواریخک دسلابہ چھہ سِری شعرہ روایژ سیتۍ سپدمت، یۅس ژۅداہمہ صدی منز شروع سپدتھ اتھۍ صدی منز لل دیدِ ہندِ دسۍ عروجس وٲژ۔ ژۅداہمہ صدی پتہ تہِ روز یہ روایت برونہہ پکان، مگر یہ ٲس نہ غالب روایت۔ ہیتی طور ہے وچھو اتھ مدتس دوران رودۍ واکھ، شروک، مثنوی تہ وژن نما نظمہ ہشہِ صنفہ شعرہ تجربن ہند باوژ وسیلہ۔ لل دیدِ ہنزِ شاعری منز یُس فنی تھزر چھہ تمہِ تلہ چھہ باسان زِ یہ شعرہ روایت چھیہ نہ اکہ دورک آغاز بلکہ اکہ زیٹھہِ دورک اند۔ لل دیدِ ہنزِ شاعری ہنز خصوصیت چھیہ تخیلچ کشادگی، تشبیہن تہ استعارن ہند ورتاو، جذباتن ہنز گہرایی تہ لفظہ ورتاوک مخصوص طریقہ کار۔ اتھ کلامس منز چھہِ تِم رموزِ اسرار موجود یمن ہنز وۅمید تھدِ پایہ کِس صوفی سنتس نشی ہیکہِ سپدتھ۔ ہرگاہ موضوعی اعتبارہ کاشرِ شاعری ہنز کتھ کرو ، اسۍ ہیکو وثوقہ سان ؤنتھ زِ کاشر شاعری چھیہ موضوعی اعتبارہ تریو اہم دورو منزۍ گذریمژ۔ تصوف، لول، تہ سیاست۔
حض شیخن کٔر کاشرس منز «شروک» شعرہ ذٲژ ہنز روایت متعارف۔ ہیتی لحاظہ چھیہ نہ واکھ تہ شروکِس درمیان کانہہ فرق۔ لغاتی طور ییتہِ واکھ سنسکرت لفظ واکیہ ہچ تبدیل شدہ صورت چھیہ تہ یمیک معنی ژھۆٹ مۆٹ کتھ چھہ، شروک چھہ اتھ برعکس سنسکرت لفظ شلوکچ تبدیل شدہ صورت ماننہ آمژ یمیک لغاتی معنی پاکیزہ کلام چھہ۔ شیخ العالم سندۍ موضوع چھہِ مختلف رنگکۍ۔ امہ موضوعی رنگا رنگی علاوہ ہرگاہ وچھو کلام شیخ چھہ تژھن روایژن ہند آگر یمو تس پتہ صدی وادن ہندِ خاطرہ کاشرِ شاعری ہنز ارتقایی وتھ سرہ کھرہ کٔر۔ منز کالس دوران یم شعرہ روایژ وۅتلییہِ، تمن ہند پیٹھے بانہ مول چھہِ اسۍ کلام شیخس منزے وچھان۔ مثلاً محمودگامی ین یتھ مثنوی پننہِ قلمہ سیتۍ پوچھر دیت تمہِ صنفہِ ہند اولین نمونہ چھہِ اسۍ شیخ العالمس نش وچھان۔ اتھ ضمنس منز چھیہ تسنزِ «صدوسی مسلہ» تخلیقہِ اکھ تواریخی اہمیت۔ امہِ تخلیقہِ سیتۍ چھیہ کاشرِ زبانۍ منز مذہبی مثنوی ہنزِ روایژ ہند ابتدا سپدمت۔ کاشرِ ادبچ غالب صنف چھیہ وژن یُس منز کالہ چہِ شاعری منز مروج سپد۔ مگر وژنچ روایت تہِ چھیہ شیخ العالم سندِ دسۍ قایم سپزمژ۔ «بارخدایا پاپ نوار» تہ «یُس کرِ گۅنگل سے کرِ کراو» چھیہ امہ چہ رٔژہ مثالہ۔ کاشرِ شاعری منز چھیہ مذہبی شاعری ہنز اکھ نمایاں روایت یتھ منز نعت ہِش موضوعی صنف شامل چھیہ۔ وچھو ہے تہ موضوعی صنفن ہند اولین نقش چھہِ اسہِ حضرت شیخ سنزی شاعری منز میلان۔
ییمہِ ساتہ کاشرِ شاعری ہند دادۍ معاملہ چھرا حسن اوس، شاعر ٲسۍ تتھ سراپا چونہِ جٔرِتھ کھۅنہِ للنٲوتھ تہ عاشق بٔنتھ لۅلمتہ لاے کران تہ تسنزن ژھاین تہ گراین وچھۍ وچھۍ تس پیٹھ جان فدایی کران، بامے سہ حسن ماورایی اوس یا غیر ماورایی۔ غیرماورایی حسنس پتھ جان فدایی ہند ابتدا کۆر حبہ خوتونہِ، یمہِ پننہِ شاعری منز تصورِ عشقچ اتھ معنیس منز باوتھ کٔر تہ یمس نش محبت اکھ حساس موضوع بٔنتھ جاے پراوان چھہ۔ ا مہ محبتک تعلق چھہ دنیاوی خوشی تہ جسمانی مسرتس سیتی۔ تسنزِ شاعری ہنز خصوصیت تہِ چھیہ یی زِ اتھ منز چھہِ عشق و محبتکۍ فطری جذباتھ باوتھ لبان تہ امیک اظہار تہِ چھہ شاعر سندس فوری ماحولس سیتی ہم آہنگ۔ حبہ خوتون چھیہ اکھ روایت شکن تہ روایت ساز شاعر۔ابتدایی دورچہِ شاعری منز ییتہ واکھ تہ شروک ہشہِ صنفہ مروج آسہ تتہِ بنٲو تمہِ وژن مقبول عام صنف۔ پننیو وژنو ہندِ ذریعہ کٔڈ تمۍ کاشر شاعری ماورایی دنیا منزہ نیبر تہ سۅ انِن زمان و مکان کین حدودن منز تہ بنٲون انسانی دل چہ دبرایہ ہنز باوژ وسیلہ۔ سۅ چھیہ امہ برونہم روایت پھٹرٲوتھ تہ تتھ نش انحراف کٔرتھ اکھ نٔو شعرہ روایت قایم کران۔ یم تجربہ ٲسۍ اکہِ پاسہ انسانہ سندس ذاتی تجربس نکھہ مگر بییہِ پاسہ ٲسۍ سٹیھاہ دور۔ یہ چھیہ اکھ ٹاکارہ حقیقت زِ شاعری ہیکہِ نہ انسان سندین ذاتی تجربن ہنز باوتھ کرنہ ورٲے محض کینژن صوفیانہ تصورن ہنزِ بنیاذ پیٹھ قایم تہ دایم روزِتھ۔کاشرِ شعرہ ادبہ چہِ ویتھہِ منز یکسویی پیدہ گژھنہ برونہے انۍ حبہ خوتونہِ شاعری انسانہ سندس ذاتی تجربس نکھہ تہ اکس زندہ انسان سندین جذباتن، احساسن، ارمانن تہ خواہِشن ہنزِ باوژ ہند وسیلہ بنٲون۔
امہ علاوہ لۆب اتھ دورس منز صاحب کول سندِ دسۍ ہندو عقیدتی شاعری ہنزِ روایژ تہِ زاین۔ تمۍ لیۆکھ اتھ دورس منز کرشنہ اوتار ژریت۔ تسنز یہ روایت پکنٲو تس پتہ پرکاش رام تہ کنوہمہ صدی منز پرمانندن برونہہ تہ کرشنہ رازدانن واتنٲو یہے روایت عروجس۔ خاص پاٹھۍ آیہ ہندو عقیتی شاعری لیلا فارمس منز کرنہ۔
محمود گامی ( زا سنہ 1865) سندس وقتس تام پچ کاشر شاعری امی ترا یہ۔ اۆتام اوس کشیرِ پیٹھ فارسی زبانۍ ہند راج جان پاٹھۍ قایم سپدمت۔ مغلن ہندس دورس منز اوس کشیرِ ایرانِ صغیر وننہ یوان۔ مغلو پتہ آیہ پٹھان حکومت۔ یہ دور یۆدوے سیاسی غیر یقینی ہند دور اوس اما پۆز پٹھان دربارن منز اوس کاشر گۅنماتھ فارسی زبانۍ منز ادب تخلیق کران۔ غنی تہ صرفی ہوۍ بہلہِ پایہ گۅنماتو اوس کشیرِ ہنزِ فارسی شاعری منز پنن دبدبہ قایم کۆرمت۔ فارسی بولن تہ لیکھن اوس امہ وقتہ مہذب آسنچ نشانی تکیازِ یہ ٲس حکمرانن ہنز زبان۔ فارسی زبانۍ چلے جاو لگنہ کہ برکتہ ووت اتھ دورس منز کاشرِ زبانۍ تہِ فیض۔ محمودن بۆڈ دیت چھہ زِ تمۍ کٔر کاشرِ شاعری منز مثنوی ہنز روایت متعارف۔ مثنوی چھیہ کاشرس منز پہہ صنف یۅس فارسی شاعری ہندی زیرِ اثر کاشرس منز آیہ۔
صوفی شاعرن ہندِ دسۍ آیہ وژن نگاری سیتی سیتی ہیتی رنگہ کینہہ نوۍ تجربہ تہِ کرنہ یمہِ سیتی نظم صنفہِ تہِ وۅتھہ بو لۆگ۔ نظمہِ ہند آکار یۆدوے شیخ العالم سندِ «گۅنگل نامہ» پیٹھے نظرِ گژھان چھہ، اماپۆز نظمہِ ہند ٹیکنیکی ورتاو تہ امہ چہِ پھیر ہاو خصوصیت وچھتھ آیہ کاشر روایتی نظم صوفی شاعرن ہندِ ذریعہ بارسس۔ اتھ دورس منز آیہ واریاہ نظمہ برونہہ کُن۔ مثلاً محمود گامی سنز «تمثیلِ آدم»، سۅچھہ کرال سنز «دپیومس تہ دۆپنم»، شمس فقیرن «شنیا گژھتھے» تہ احمد بٹہ وارۍ سنز «نَے» بیترِ چھیہ تم صوفی نظمہ یم موضوعی تہ ہیتی رنگہ نظمہِ ہنزِ کہوچہِ پیٹھ کامیابی سان وترِتھ ہیکان چھیہ۔ یمن نظمن ہند مقصد چھہ تمہِ حسنک عکس وۅتلاون یمیک اصل جوہر حیرتھ چھہ تہ یُس بیانہ نیبر چھہ۔ کینہہ نظمہ چھیہ تژھہ تہِ یم شاعر سندِ ذاتک فریاد بننہ بدلہ آدمۍ وجودک فریاد بنیمژہ چھیہ۔ امی ہانکلہِ ہند بیاکھ کۆر چھہ رحمان ڈار سنز نظم «شیش رنگ»۔ یہ نظم چھیہ بدس کالس تام لیکھنہ آمژن نظمن منز یمہِ موجب سرس تکیازِ امِچ ہیتژ ہند قالب چھہِ نہ اسۍ امہِ روایژ ہندس بییہ کانسہِ شاعرس نش وچھان۔ «شیش رنگ» نظم چھیہ شین بندن پیٹھ مشتمل۔ یتھ منز رحمان ڈار سِری ہجرہ وصلک کریشن اکِس بے پھروک لولہ مژِ ہندین اندیشن تہ وسوسن ہندس پیرایس منز اظہار بخشان چھہ۔ صوفی روایژ ہند بۆڈ دیت چھہ یی زِ امہِ سیتۍ سپد کاشرِ زبانۍ ہندِ شعرک محور کشادہ تہ سیتی سپد اتھ فکری اۆبیر گۆبیر تہِ عطا۔
امہ شاعری ہندِ وساطتہ شرپییہِ کاشرِ شاعری منز نوۍ نوۍ استعارہ، علامژ، تلمیح تہ تشبیہی لفظ یمہِ سیتۍ کاشرِ زبانۍ ہندس باوژ بلس توانایی عطا سپز۔ امہِ روایژ کٔڈ کاشر شاعری سیدِ سیۆد جزبل باوژ ہندِ محدود دایرہ منزہ نیبر تہ اتھ منز اۆنن تخیلی تھزر تہ ورگہ باوژ ہند رنگ۔ صوفی روایتس تحت کمہِ رنگہ سپد کاشرِ زبانۍ ہند باوژ بل مستحکم امیک اندازہ ہیکہِ امہ دورچو دۅیو صوفی نظمو سیتۍ سپدتھ۔ یمن منز چھیہ اکھ سۅچھ کرالنۍ «دپیومس تہ دۆپنم» تہ دۆیم شمس فقیرنۍ «شنیاہ گژھ تھے»۔ صوفی شاعری ہنزِ روایژ یۆدوے اکہ طرفہ کاشرِ شاعری باوژ بل تہ باوژ بِتر بخش تہ بحثیت اکھ تحریک کاشرِ ادبہ کِس منز کالس منز بارسس آیہ مگر اتھ روز پننہِ کینہہ خامیہِ تہِ ۔اتھ شاعری منز آو زیادہ پہن سازتِس پیٹھ زور دِنہ۔
کنوہمہ صدی یۆدوے صوفی شاعری ہند سۅنہرۍ دور رودمت چھہ اماپۆز یہ روایت روز وہمہِ صدی تام تہِ قایم تہ ازتام تہِ چھیہ سانہِ شاعری منز کانہہ نتہ کانہہ صوفی آواز کنن گژھان۔ ہیت لحاظہ چھہِ امہِ دورک سانہِ زبانۍ بیاکھ اکھ گُلہِ میوٹھ تہ یہ چھہ غزل۔ غزل تہِ چھیہ کاشرس فارسی زبانۍ ہند دیت۔ امکۍ تجربہ یۆدوے امہ دورکیو محمود گامی سندیو زِٹھیو یا کانسیو ہم کالو مثلاً فاخر تہ سعداللہ بیترِ شاعرو کرۍ مگر امیک سہرہ تہِ چھہ محمود سے گنڈنہ آمت۔ یہ چھہ روسل میرے یمۍ کاشر غزل عروجس پیٹھ واتنوو تہ اتھ منز غزلہ چہِ تمام خصوصیژ پیدہ کرِ۔ میر سندس غزلس منز چھہ تغزل تہِ تہ تخیل تہِ۔ موسقیت، رمزیت تہ ابہام ہشہِ خصوصیژ چھیہ تمۍ سندین غزلن ہند خاصہ۔ تمۍ سنزِ پیکر تراشی چھہ پنن اکھ خاص رومانی انداز۔
رسول میرنۍ عظمت چھیہ یتھ کتھہِ منز زِ تمۍ کٔڈ کاشرِ شاعری تصوف کیو چھمبو چھاریو تہ روایتی اظہار کیو شٹھنیارو منزہ نیبر تہ یہ لٲجِن رومان کین شاداب مرگن کُن۔ سہ اوس خالص حسنک شاعر۔ کاشرِ شعرہ روایژ ہند پاس کٔرتھ چھہ سہ بعضے زنانہِ ہند کردار اختیار کٔرتھ باوتھ کران تہ بعضے روایژ نِش انحراف کٔرتھ مرد سنزِ زبانۍ عشقک اظہار کران۔
غلام احد مہجورن دیت ہیتی طور ترین صنفن سگ۔ روایتی وژن، وژن نما نظمہ تہ غزل۔ اتھ سیتۍ سیتۍ انِن اتھ منز موضوعی کشادگی تہِ۔ ژھۆٹۍ پاٹھۍ ونو زِ مہجورن اہم رول تہ روایت سازی چھیہ یتھ کتھہِ منز زِ تمۍ انۍ کاشر شاعری ازانۍ تہ اسمانۍ دنیا پیٹھہ بۅن وٲلتھ تہ اتھ منز وۅپدٲون پننہِ میژِ ہنز خۅشبو۔ دۆیم چھہ یہ تہِ پۆز زِ اگرچہ وہمہِ صدی تام چہ شاعری منز موضوعی تبدیلیہ تہِ آیہ مگر موضوع اوس صرف عشق تہ اتھ چھہِ کاشرۍ شاعر مختلف رنگن منز پننہِ پننہِ آیہ پیش کران۔ کینہہ سری رنگس منز، کینہہ صوفی رنگس منز تہ کینہہ مجازی رنگس منز۔ یہ کتھ چھیہ عیاں زِ وہمہِ صدی تامک کاشر شعرہ ادب اوس ساینس تہ تیکنیکی وۅسہِ درۅسہِ نِش دور۔ دۆیِم یہ تہِ زِ یہ اوس درس دنیاہس منز وِزِ وِزِ وۅتھن واجنین سماجی تہ سیاسی تحریکن نشہِ لۆب۔ تریم یہ اوس پننہِ اندۍ پکھۍ چہ زندگی تہ دنیا نشہِ تہِ اکثر اچھ ؤٹتھ تہ پننس بیرونس پِس پشت ترٲوتھ اندرون کِس آسمانس پیٹھے پننین تخیلی پکھن پیٹھ پرواز کرناوان۔ یہ سورے فکر و فن گۆو داخلیتک پردہ ژٔٹتھ تمہ ساتہ خارجیتس کُن گامزن یمہِ ساتہ شاعر تخیلی تہ تصوری دنیا منزہ نیبر نیرتھ تہ پننہِ اندۍ پکھۍ چہ زندگی ہنزن سنگلاخ حقیقژن سیتۍ قدم رلٲوتھ اتھ ژرژنہِ لگۍ۔ پرانین مروجہ روایژن خلاف گوڈنیک یہ بدلاو سپد وہمہِ صدی دوران۔ یتھ منز نہ صرف مہجورن اکھ اہم رول ادا کور بلکہ چھ اتھ منز عبدالاحد آزاد سنزن تخلیقی کاوشن ہند دیت تہِ شامل۔
_______
میر طفیل محمد چھہِ علی گڑھ مسلم یونیورسٹی منز ماڈرن انڈین لنگویجز ڈپارٹمنٹس منز ریسرچ سکالر۔
زمرے:تنقید, عبدالاحد آزاد


text:
een
اَفریٖکانٛس[اؠڈِٹ]
لَفظہٕ آگُر[اؠڈِٹ]
ڈَچ پؠٹھٕ آمُت :een < مَنٛز ڈَچ een < پرٛون ڈَچ en، ein < اَوَلی مَغرِبی جَرمَن *ain < اَوَلی جَرمَن *ainaz < اَوَلی ہِند یوٗرَپی *óynos۔
گرَٛنٛد[اؠڈِٹ]
een
- اَکھ۔
ڈَچ[اؠڈِٹ]
لَفظہٕ آگُر[اؠڈِٹ]
مَنٛز ڈَچ پؠٹھٕ آمُت :een < پرٛون ڈَچ en، ein < اَوَلی مَغرِبی جَرمَن *ain < اَوَلی جَرمَن *ainaz < اَوَلی ہِند یوٗرَپی *óynos۔
وۄشژار[اؠڈِٹ]
گرَٛنٛد[اؠڈِٹ]
een [eɪ̯n]
- اَکھ۔
مَنٛز ڈَچ[اؠڈِٹ]
لَفظہٕ آگُر[اؠڈِٹ]
پرٛون ڈَچ پؠٹھٕ آمُت :en، ein < اَوَلی مَغرِبی جَرمَن *ain < اَوَلی جَرمَن *ainaz < اَوَلی ہِند یوٗرَپی *óynos۔
گرَٛنٛد[اؠڈِٹ]
een
- اَکھ۔
- ڈَچ پؠٹھٕ آمٕتؠ اَفریٖکانٛس لَفٕظ
- مَنٛز ڈَچ پؠٹھٕ آمٕتؠ اَفریٖکانٛس لَفٕظ
- پرٛون ڈَچ پؠٹھٕ آمٕتؠ اَفریٖکانٛس لَفٕظ
- اَوَلی مَغرِبی جَرمَن پؠٹھٕ آمٕتؠ اَفریٖکانٛس لَفٕظ
- اَوَلی جَرمَن پؠٹھٕ آمٕتؠ اَفریٖکانٛس لَفٕظ
- اَوَلی ہِند یوٗرَپی پؠٹھٕ آمٕتؠ اَفریٖکانٛس لَفٕظ
- اَفریٖکانٛس آنکونہٕ گرَٛنٛد
- مَنٛز ڈَچ پؠٹھٕ آمٕتؠ ڈَچ لَفٕظ
- پرٛون ڈَچ پؠٹھٕ آمٕتؠ ڈَچ لَفٕظ
- اَوَلی مَغرِبی جَرمَن پؠٹھٕ آمٕتؠ ڈَچ لَفٕظ
- اَوَلی جَرمَن پؠٹھٕ آمٕتؠ ڈَچ لَفٕظ
- اَوَلی ہِند یوٗرَپی پؠٹھٕ آمٕتؠ ڈَچ لَفٕظ
- ڈَچ آنکونہٕ گرَٛنٛد
- پرٛون ڈَچ پؠٹھٕ آمٕتؠ مَنٛز ڈَچ لَفٕظ
- اَوَلی مَغرِبی جَرمَن پؠٹھٕ آمٕتؠ مَنٛز ڈَچ لَفٕظ
- اَوَلی جَرمَن پؠٹھٕ آمٕتؠ مَنٛز ڈَچ لَفٕظ
- اَوَلی ہِند یوٗرَپی پؠٹھٕ آمٕتؠ مَنٛز ڈَچ لَفٕظ
- مَنٛز ڈَچ آنکونہٕ گرَٛنٛد


text:
بٲتک ہند موضوع
کلیات مہجورس منز چھہ تسند اکھ مشہور بٲتھ درج۔ عنوان چھس "آزادی”۔ عنوانس تلہ کنہِ
چھہ مۅٹین لفظن منز لیکھتھ "بوقت تقسیم ہند”۔
یہ چھہ سرونٹے اپر۔ بٲتک دۆیمے شعر چھہ یتھہ پاٹھۍ:
یہ آزادی گۅڈنۍ ییلہ درایہ نٔنۍ ہندوستانس منز
لچھو پاٹھۍ آیہ انسانن لداں تلہ کرایہ آزادی
یہ چھہ سیۆدےہاوان یہ چھہ نہ ہندوستان چہ آزادی متعلق بٲتھ۔ یہ چھہ کشیرِ ہنزِ "آزادی” متعلق۔ امہ آزادی برونہہ ٲس ہندوستانس منز آزادی آمژ۔ اتھ متعلق چھہ امین کامل اکس نوٹس منز لیکھان زِ "امہ نظمہ ہند تعلق چھہ نہ ہندوستان کس تقسیمس متلق بلکہ نیشنل کانفرنس کس اتھس منز اقتدار ینہ پتہ یس ظلم تہ ستم تہ بے راہ روی عوامس وچھنۍ پییہ، اتھ منز چھیہ تمچ ترجمانی۔ مگر مہجور اوس چالاک۔ اکہ طرفہ اوس عوامچ ترجمانی کران تہ دۆیمہ طرفہ اوس حکومت تہ لیڈرشپس تہِ ساتھ دوان، یمہ کنۍ امہ نظمہِ ہندۍ ٲخری ستھ شعر تمہ وقتہ شایع آیہ نہ کرنہ تکیازِ تمے ٲسۍ نشاندہی کران زِ نظم کر آیہ لیکھنہ۔”
محمد یوسف ثینگ چھہ نظمہِ پتہ کنہِ "(نامکمل نظم)” ردج کران یُس شاید مسودس منز آسہِ، البتہ چھہ بٔنم نوٹ لیکھتھ تم ستھ شعر تہِ درج کران یمن متعلق کامل سند نوٹ میہ پیٹھہ کنہِ درج کۆر۔
"یہ طنزیہ نظم سپز پننہِ وقتہ بڈہ مشہور۔ مہجور صٲبنہِ اتھ چھہِ اصل مسودس منز نۆم ستھ شعر تہِ یم تمہِ وقتہ مختلف وجہو کنۍ شایع ٲسۍ نہ کرنہ آمتۍ۔” (نوٹ، کلیات مہجور، صفحہ 326)
ثینگ چھہ نہ ونان تم مختلف وجہ کیا ٲسۍ۔ ممکن چھہ یہ ما آسہِ ہے مہجورنے پانے نوٹ لیۆکھمت زِ یم شعر آیہ نہ مختلف وجہو کنۍ شایع کرنہ۔ ٹینگن کۆر یہ پننہِ طرفہ پیش۔
____________
بٲتکۍ پاٹھ
یم ستھ شعر آیہ پتہ سون ادب 1963 منز شایع کرنہ۔ کینژن لفظن چھیہ سون ادب تہ کلیات مہجورس منز فرق۔
ستن جاین کژھن کٔرہس تلاشی تۅملہ مۅچھہ باپتھ
پھۆتین منز أنۍ تُلِتھ پُژِ ژھایہ آرم بایہ آزادی
(کلیات مہجور)
کژھن تامت ستے لٹہِ وارہ وچھہس تۅملہ مۅچھہ باپتھ
پھۆتِس کیتھ أنۍ تُلِتھ پُژِ ژھایہ آرم بایہ آزادی
(سون ادب 63)
نٔبر شیخ زانہِ کتھہِ ہند معنہِ تس ژلۍ خانہ دارنۍ ہیتھ
سہ گۆو فریادۍ پتۍ کنۍ لوکہ ہندِ تس پیایہ آزادی
(کلیات مہجور)
نٔبر شیخ زانہِ کتھہِ ہند معنہِ تس ژلۍ خانہ دارنۍ ہیتھ
سہ گۆو فریادۍ پتۍ کنۍ تس وۅپر گرِ پیایہ آزادی
(سون ادب 63)
امین کامل سند اکھ نوٹ چھہ زِ مہجورن اوس یہ پتم شعر تمس یتھہ پاٹھۍ بوزنومت:
نٔبر شیخس بچارس دۅہلہِ پھٔرۍ آزادیا میجکھ
دۅہن تارن دِتِن فریاد یۆت تاں پیایہ آزادی
یمن ستن شعرن ہند ٲخری شعر چھہ یتھہ پاٹھۍ:
یہ پولو گراونڈس منز ژایہ تتہِ بیٹھ شالہ گۅپھہِ اندر
توے شہرس اندر شامس کران وُنگرایہ آزادی
__________________
بٲتک زا سنہ
اتھ شعرس چھہ ٹینگ نوٹ لیکھان "اصل مسودس منز چھہ نہ تاریخ ردج”۔
سیتۍ چھس لیکھان ” مطلب ریڈیو کشیمر یتھ تمہِ وزِ پولوگراونڈس منز سٹوڈیو اوس۔” حالانکہ ٹینگ ہیکہِ ہے امہ پیٹھہ تہِ سنہ اندازہ کٔرتھ۔ ریڈیو سٹیشن لۆگ جولایی 1948 منز پولو گراونڈہ پروگرام نشر کرنہِ۔ کامل چھہ اکس جایہ اتھ نظمہِ متعلق لیکھان زِ "1949 منز بوزنووس بہ مہجورن، میٲنس شہرہ کس کرایہ مکانس منز، یُس بڈشاہ کدلس نش اوس۔ جون پیٹھہ اگستس تامک کس تام ریتھ اوس، مگر نظم ٲس میانہِ خیالہ تمہ برونہچ 47/48 ٹھچ۔”
عبدالغنی نمتہ ہالۍ چھہ پننس مضمون شیرازہ مہجور نمبر ستمبر دسمبر 87 اندر لیۆکھمت زِ یہ بٲتھ تہ لالو لالو دتۍ تمس مہجورن ییلہ سہ تمس سمکھنہِ گیاو کۅنگ پوش رسید بک ہیتھ۔ کۅنگ پوش کڈنک فیصلہ آیاو بقول کامل 49 اندر کرنہ، چناچہ تمیک گۅڈنیک شمارہ چھپیوو ستمبر 49 منز۔ امہِ حسابہ تہِ ٲس یہ نظم 49 برونہہ یا 48/49 درمیان لیکھنہ آمژ۔